title: Stefan Kraft

text: Kraft oli kolmas sekä Wisłassa marraskuussa 2017 että joulukuussa Nižni Tagilissa ja Engelbergissä. Maaliskuussa 2018 hän sijoittui kolmanneksi Lahdessa sekä toiseksi Oslossa ja Trondheimissa. Planican päätöskilpailuissa hän oli kolmas ja toinen. Maailmancupin kokonaiskilpailussa hän sijoittui neljänneksi. Kaudella 2018–2019 hän oli mäkiviikolla Oberstdorfissa kolmas, Innsbruckissa toinen ja Bischofshofenissa kolmas. Lisäksi hän sijoittui toiseksi Val di Fiemmessä ja voitti Zakopanen ja Sapporon kilpailut.


title: Meripihkaimidi

text: Meripihkaimidi eli butaani-imidi (CHNO) on heterosyklinen imidi. Yhdistettä käytetään pääasiassa orgaanisen kemian synteeseissä.


title: Meripihkaimidi

text: Meripihkaimidi on huoneenlämpötilassa kiinteää ainetta. Väriltään kiteet ovat kellertäviä ja liukenevat hyvin veteen ja hieman niukemmin aloholiin ja eettereihin. Meripihkaimidi hydrolysoituu meripihkahapoksi kuumennettaessa sen vesiliuosta emäksisissä olosuhteissa.


title: Meripihkaimidi

text: Meripihkaimidiä valmistetaan meripihkahappoanhydridin ja ammoniakin välisellä reaktiolla. Toinen tapa on kuumentaa meripihkahapon ja ammoniakin tai urean muodostamaa meripihkahappodiamidin vesiliuosta. Muodostuva meripihkaimidi puhdistetaan kiteyttämällä.


title: Meripihkaimidi

text: Meripihkahappoamidia käytetään orgaanisessa synteesissä lähtöaineena. Siitä saadaan pelkistämällä, joko sinkin avulla pyrrolia, natriumin kanssa pyrrolidiinia tai elektrolyyttisesti pelkistämällä pyrrolidonia. Merkittäviä yhdisteen johdannaisia ovat N-klooributaani-imidi ja N-bromibutaani-imidi, joita valmistetaan meripihkaimidin vesiliuoksen ja kloorin tai bromin tai vaihtoehtoisesti hypokloorihapokkeen tai natriumhypobromiitin välisellä reaktiolla.


title: Presidentin kirjasto

text: Presidentin kirjasto () on Yhdysvalloissa käytössä oleva tapa, jonka mukaan maan jokaiselle maan presidentille luodaan oma kirjasto. Presidentin kirjastot käsittelevät ja julkaisevat presidenttiin liittyviä asiakirjoja, kokoelmia ja muuta historiallista materiaalia.


title: Presidentin kirjasto

text: Presidentin kirjastoja on epävirallisesti perustettu jo 1800-luvulla (esimerkiksi Rutherford B. Hayesin kirjasto), mutta virallisesti niitä on alettu ylläpitää Yhdysvaltain 31. presidentistä Herbert Hooverista (1929-33) eteenpäin. Virallisten kirjastojen ylläpidosta vastaa liittovaltion Yhdysvaltain kansallisarkisto.


title: Richard Hall

text: Richard Hall (18. huhtikuuta 1860 Pori – 23. kesäkuuta 1942 Buenos Aires, Argentiina) oli Suomessa syntynyt taidemaalari ja Suomen, Ranskan ja Argentiinan kansalainen. Hän asui pitkään Ranskassa ja vuoden 1906 paikkeilla New Yorkissa. Vuonna 1915 hän muutti Argentiinaan ja asui siellä kuolemaansa saakka. Hall opiskeli Tukholman taideakatemiassa ja Pariisissa opettajinaan Jean-Paul Laurens, Raphaël Collin ja Jean-Joseph Benjamin-Constant. Hänet tunnetaan erityisesti muotokuvistaan, lisäksi hän maalasi laatukuvia, asetelmia, joista erityisesti kukka-aiheita sekä maisemia.


title: Richard Hall

text: Hallin isoisä John Hall oli muuttanut Englannista Suomeen ja toiminut Säämingin pitäjän Nojamaan kartanon omistajana. Richard Hallin isä William Hall toimi Ison-Britannian konsulina, ja hänen äitinsä oli sveitsinranskalainen Alexandrine Cornetz. Hall syntyi Porissa Yrjönkatu 2:ssa. Hänellä oli kolme vuotta vanhempi veli Edward. Perhe muutti 1860-luvulla Helsinkiin ja sieltä edelleen Lontooseen vuonna 1867. Sittemmin perhe muutti Tukholmaan. Hall pääsi opiskelemaan Tukholman taideakatemiaan. Hän asui Ruotsissa kaikkiaan noin kuusi vuotta.


title: Richard Hall

text: Richard Hall teki läpimurtonsa 21-vuotiaana voittamalla Ruotsin taideakatemian järjestämän kilpailun historiallisesta aiheesta "Kustaa Vaasa lapsena kuningas Hansin edessä". Palkintona Hall sai mitalin sekä kolmentuhannen kruunun apurahan ulkomaille kahdeksi vuodeksi. Apurahan turvin Hall jatkoi opintoja Pariisissa ja jakoi ateljeen hyvän ystävänsä Richard Berghin kanssa. Hall jäi asumaan Ranskaan, jonka kansalaisuuden hän myös sai. Hall tutustui Pariisissa Albert Edelfeltiin ja Ville Vallgreniin.


title: Richard Hall

text: Hall avioitui 21-vuotiaana sveitsiläinen serkkunsa kanssa, joka oli nimeltään Julia Berrigau tai Cornetz. He asuivat kuusi vuotta Bretagnessa. Heille syntyi kaksi lasta, tyttö ja poika. Tytär oli nimeltään Agnes Hall. Julia menehtyi sairauteen noin kymmenen vuoden kuluttua avioitumisesta. Sen jälkeen Richard Hall eli 15 vuotta yksin. Tuona aikana hän mm. asui kahdeksan kuukautta Nantesin trappistimunkkien kanssa maalaten heidän muotokuviaan. Ranskassa Hall maalasi lukuisten korkea-arvoisten henkilöiden muotokuvia. Syksyllä 1902 hän vieraili New Yorkissa liikemies William K. Vanderbildtin kutsumana maalaamassa tämän perheenjäseniä. Sittemmin Hall vietti New Yorkissa useita talvia maalaamassa muotokuvia palaten Eurooppaan kesäkausiksi.


title: Richard Hall

text: Suomessa Hall vieraili Suomessa ainakin vuosina 1901 ja 1909 tapaamassa äitiään, joka asui Hämeessä. Hallin isä oli kuollut vuonna 1900. Hallin toinen vaimo oli paronitar Anna von Mühlenfels. He tapasivat vuonna 1907 Öölannissa. Hall eli viimeiset vuosikymmenensä Argentiinassa jatkaen siellä menestyksekkäästi taiteilijan uraansa, jälleen saaden maan kansalaisuuden.


title: Richard Hall

text: Hall aloitti uransa laatukuvamaalarina. Ruotsin kansallismuseon kokoelmiin kuuluu hänen sisäkuviaan Bretagnesta. Hän on kertonut maalanneensa Bretagnessa asuessaan paljon laatu- ja sisäkuvia, joita päätyi myös Nantesin ja Rennesin taidemuseoihin. Lisäksi hän möi niitä Yhdysvaltoihin. Leskivuosinaan, asuessaan trappistimunkkien luona hänestä kehkeytyi muotokuvaaja. Hall maalasi muotokuvia lukuisista tunnetuista henkilöistä eri maissa. Heihin lukeutuvat Ruotsissa Prinssi Wilhelm ja suuriruhtinatar Maria Pavlovna, Ranskassa oopperalaulaja Enrico Caruso ja näyttelijä Ernest Coquelin, Yhdysvalloissa liikemiehet Astor ja William K. Vanderbilt, ja Argentiinassa presidentti José Félix Uriburu.


title: Richard Hall

text: Hall osallistui Pariisin salonkiin ensimmäistä kertaa vuonna 1883 ja sen jälkeen useita kertoja. Lontoon Royal Academyn näyttelyihin hän pääsi muutamaan otteeseen, ensimmäisen kerran vuonna 1904. Niihin pääseminen oli hankalampaa, koska Royal Academyn jäsenet olivat etuoikeutettuja. Suomessa Hall piti ensimmäisen näyttelynsä vuonna 1909 Ritarihuoneella.


title: Richard Hall

text: Richard Hallin veljen pojanpoika Mauri R. Hall totesi 1970-luvulla Richard Hallin jääneen Suomessa unohduksiin. Richard Hallin teoksia on Suomessa Porin taidemuseon, Turun taidemuseon ja Kansallisgallerian kokoelmissa sekä yksityiskokoelmissa. Ruotsissa hän on edustettuna Nationalmuseumin kokoelmissa. Lisäksi hänen teoksiaan on ainakin taidemuseoissa Ranskassa ja Argentiinassa.


title: Egomania

text: Egomania on salanimi Ken Mikaelin (s. 1984) sarjakuva, josta on ilmestynyt Arktisen Banaanin kustantamana albumi "Naurutalon vangit" vuonna 2011.


title: Treat Huey

text: Treat Conrad Huey (s. 28. elokuuta 1985 Washington (DC), Yhdysvallat) on filippiiniläinen tennispelaaja. Huey aloitti ammattilaisuransa vuonna 2008. Nelinpeliin keskittynyt Huey on sijoittunut ATP-maailmanlistalla parhaimmillaan sijalle 20 maaliskuussa 2014. Hän on voittanut urallaan viisi ATP-turnausta.


title: Treat Huey

text: Huey saavutti ensimmäisen turnausvoittonsa ATP-kiertueen nelinpelissä vuonna 2012 voitettuaan Dominic Inglotin parina Washingtonissa pelatun turnauksen loppuottelussa Kevin Andersonin ja Sam Querreyn.Toisen turnausvoittonsa hän otti Inglotin kanssa lokakuussa 2013 Baselissa ja kolmannen kesäkuussa 2014 Eastbournessa. Toukokuussa 2015 Huey voitti Cascaisin turnauksen Scott Lipskyn kanssa ja syyskuussa 2015 Pietarin turnauksen Henri Kontisen kanssa.


title: Treat Huey

text: Huey on päässyt Grand Slam -turnauksissa parhaimmillaan puolivälieriin Yhdysvaltain avoimissa 2013 ja Australian avoimissa 2014. Molemmilla kerroilla hänen parinaan pelasi Dominic Inglot.


title: Treat Huey

text: Huey on edustanut Filippiinejä Davis Cupissa vuodesta 2009 lähtien.


title: TriStar Pictures

text: TriStar Pictures, Inc. (muodossa Tri-Star vuoteen 1991 saakka) on yhdysvaltalainen elokuvia tuottava ja levittävä yritys, joka kuuluu Columbia Picturesin osana Sony Picturesin omistamaa Columbia TriStar Motion Picture Groupia. Yrityksen perusti vuonna 1982 silloinen Columbia Picturesin ylemmän johdon toimihenkilö Victor Kaufman.


title: Laakeriöljy

text: Laakeriöljy voi tarkoittaa seuraavia asioita:Facta 2001 s. 516-518


title: Björkhamre

text: Björkhamre on entinen kauppala Keski-Ruotsissa Gävleborgin läänissä ja Hälsinglandin maakunnassa. Hedenin, Björktjäran ja Hamren kyliin Bollnäsin maalaiskunnassa perustettiin vuonna 1919 Björkhamren taajaväkinen yhdyskunta. Taajaväkinen yhdistyskunta erotettiin maalaiskunnasta Björkhamren kauppalaksi vuonna 1923. Björkhamre ympäröi Bollnäsin kauppalaa kokonaan pohjoisessa ja lännessä. Bollnäs ja sitä pienempi Björkhamren kauppala yhdistettiin vuonna 1942 Bollnäsin kaupungiksi. Nykyään alue on osa Bollnäsin kuntaa.


title: Riivaajat (elokuva)

text: Riivaajat ("Ossessione") on Luchino Viscontin ohjaama vuonna 1943 ensi-iltansa saanut italialainen elokuva. James M. Cainin romaaniin "Vahinko kello kaulassa" perustuvaa elokuvaa pidetään usein Italian ensimmäisenä neorealistisena elokuvana.


title: Riivaajat (elokuva)

text: Visconti työskenteli Jean Renoirin kanssa ennen omaa ohjausuraansa. "Toscan" valmistuttua 1941 Visconti päätti ohjata itse seuraavan elokuvansa. Giuseppe De Santisin, Pietro Ingraon ja Mario Alicatan kanssa hän teki useita käsikirjoitusluonnoksia, joista osan sensorit kuitenkin hylkäsivät. Viscontin ensimmäisen elokuvan pohjaksi tuli lopulta James M. Cain romaani "Vahinko kello kaulassa", jonka ranskankielisen käännöksen hän oli saanut Renoirilta elokuvan "Virta" kuvausaikana. Visconti, De Santis, Alicata ja Gianni Puccini viimeistelivät käsikirjoituksen vuosien 1941–1942 aikana. Käsikirjoituksen tuottamiseen osallistui myös muita kirjoittajia, kuten Alberto Moravia.


title: Riivaajat (elokuva)

text: Käsikirjoitus, joka tunnettiin vielä nimellä "Paluda", sai ennakkosensuurin jälkeen hyväksynnän. Se hyväksyttiin todennäköisesti, koska sensorit uskoivat elokuvan olevan melodraama, jonka opetus on, että ”rikos ei kannata”. Elokuvan käsikirjoittajat olivat kuitenkin eri mieltä elokuvan luonteesta, ja nykyään ei ole täyttä varmuutta siitä, mikä on Viscontin ja mikä on muiden panos elokuvan käsikirjoitukseen. Alicatan mukaan hän, De Santis ja Puccini tekivät pääosan poliittisista viittauksista, joista osaa Visconti kuitenkin muutti. Visconti puolestaan ohjasi elokuvaa enemmän yhteiskunnallisesti huomioivan melodraaman puoleen, kun muut käsikirjoittivat olisivat halunneet elokuvan olevan manifesti.


title: Riivaajat (elokuva)

text: Elokuva kuvattiin vuonna 1942, ja sen pääosissa olivat Clara Calamai ja Massimo Girotti. Naispääosaan Visconti oli ensin halunnut Anna Magnanin, mutta päätyi lopulta Calamaihin, sillä Magnani oli raskaana.


title: Riivaajat (elokuva)

text: "Riivaajien" ensi-ilta oli toukokuussa 1943 Benito Mussolinin pojan Vittorion järjestemässä tilaisuudessa. Reaktioista ensi-illan jälkeen on hieman ristiriitaista tietoa. Käsikirjoittaja De Santisin mukaan reaktio oli positiivinen ja Vittorio Mussolini olisi kehunut elokuvaa Viscontille esityksen jälkeen. Toisen usein esitetyn tarinan mukaan Vittorio olisi lähtenyt ensi-illassa kesken esityksen pois ja huutanut ”Tämä ei ole Italia!” Joka tapauksessa elokuva ei päässyt Italiassa kovinkaan laajaan esitykseen, ja kaikkialla se sai virkamiehiltä ja uskonnollisilta vaikuttajilta negatiivisen vastaanoton sen moraalittomuuden takia. Laajempaan levitykseen se pääsi vuonna 1945, kun sitä alettiin pitää neorealististen elokuvien edeltäjänä.


title: Riivaajat (elokuva)

text: "The New York Timesin" kriitikot valitsivat "Riivaajat" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Hiekan peitossa

text:
Hiekan peitossa ("Sous le sable") on vuonna 2000 ensi-iltansa saanut François Ozonin ohjaama elokuva, jonka pääosia esittävät Charlotte Rampling ja Bruno Cremer.
Marie opettaa englanninkielistä kirjallisuutta pariisilaisessa yliopistossa ja on ollut 25 vuotta onnellisesti naimisissa Jeanin kanssa. Kesälomalla Etelä-Ranskassa Jean yhtäkkiä katoaa uidessaan, eikä häntä löydetä. Marie jatkaa elämäänsä Pariisissa ikään kuin mies olisi yhä elossa ja läsnä, mutta hänen mielenterveytensä alkaa järkkyä.


title: Skene

text: Skene voi tarkoittaa seuraavia asioita:


title: Rakkaus – Meno & paluu

text:
Rakkaus - Meno & paluu ("5 X 2" tai "Cinq fois deux") on vuonna 2004 ensi-iltansa saanut François Ozonin ohjaama ranskalainen elokuva.
Nuori aviopari Gilles ja Marion istuvat kuuntelemassa lakimiehen avioeropäätöstä. Sitten he varaavat yhteisen hotellihuoneen. Siitä juoni alkaa kulkea takaperin aikajärjestyksessä. Nähdään kireätunnelmainen illallinen, jonka Gilles ja Marion järjestivät Gillesin veljen ja tämän poikaystävän kunniaksi ja jossa Gilles vaikuttaa tunnustavan uskottomuutensa. Seuraavaksi siirrytään avioparin pojan synnytykseen, josta Gilles myöhästyi. Sitten nähdään heidän häänsä, ja lopuksi heidän tapaamisensa italialaisella rannalla.


title: Skene (Mark)

text: Skene on entinen kauppala ja entinen taajama Markin kunnassa Länsi-Ruotsissa. Se sijaitsee Länsi-Götanmaan läänissä ja Länsi-Götanmaan maakunnassa.


title: Skene (Mark)

text: Skenen kauppala perustettiin vuonna 1951 ja liitettiin osaksi Markin kuntaa vuonna 1971. Skenen lähellä kunnassa sijaitsi myös toinen kauppala, joka oli nimeltään Kinna. Kinna on nykyään Markin kunnan keskustaajama. Skenen ja Kinnan taajamat kasvoivat yhteen vuonna 1970.


title: Stocksund

text: Stocksund on entinen kauppala Danderydin kunnassa Keski-Ruotsissa. Se sijaitsee Tukholman läänissä ja Uplannin maakunnassa. Stocksund on nykyään yksi Danderydin kunnan kunnanosista. Sen asukkaat luetaan osaksi kuntarajat ylittävää Tukholman taajamaa.


title: Stocksund

text: Stocksundin kauppala perustettiin vuonna 1910 ja liitettiin Djursholmin kaupunkiin vuonna 1967. Vuonna 1971 Djursholmin kaupunki ja Danderydin kauppala yhdistettiin nykyiseksi Danderydin kunnaksi. Stocksundin kauppalalla oli käytössään oma vaakuna.


title: Limhamn

text: Limhamn on entinen kauppala ja nykyinen asuinalue Malmön kaupunkitaajamassa Etelä-Ruotsissa. Siellä on 24 706 asukasta. Alue kuuluu Malmön kuntaan, Skånen lääniin ja Skånen maakuntaan. Asuinalue sijaitsee Juutinrauman rannalla Malmön länsiosassa ja kuuluu Limhamn-Bunkeflon kaupunginosaan.


title: Limhamn

text: Limhamnin taajaväkinen yhdyskunta perustettiin vuonna 1886 Hyllien maalaiskuntaan. Vuonna 1906 taajaväkinen yhdyskunta muutettiin Limhamnin kauppalaksi. Kauppala liitettiin Malmön kaupunkiin vuonna 1915.


title: Krylbo

text: Krylbo on entinen kauppala Avestan kunnassa Keski-Ruotsissa. Se sijaitsee Taalainmaan läänissä ja Taalainmaan maakunnassa. Krylbo ei aiemmin muodostanut omaa taajamaa, vaan sen asukkaat luettiin osaksi Avestan taajamaa. Vuodesta 2015 Krylbo kuitenkin muodostaa oman taajaman.


title: Krylbo

text: Krylbo on aikaisemmin ollut kauppala vuodesta 1919 vuoteen 1967, jolloin se liitettiin silloiseen Avestan kaupunkiin. Kauppalalla oli käytössään oma vaakuna.


title: Iivo Hallakorpi

text: Iivo Artur Hallakorpi, vuoteen 1935 "Schröder", (3. syyskuuta 1873 Liperi – 5. lokakuuta 1951 Helsinki) oli suomalainen agronomi, maanviljelystekniikan insinööri ja Teknillisen korkeakoulun maanviljelysteknologian professori.


title: Iivo Hallakorpi

text: Hallakorven vanhemmat olivat sotakomissaari Aron Schroeder ja Mathilde Emilie Jankowsky. Hän pääsi ylioppilaaksi Kuopion lyseosta 1891. Hallakorpi valmistui maanmittausinsinööriksi Polyteknillisestä opistosta 1891, agronomiksi Mustialasta 1894 ja maanviljelystekniikan insinööriksi 1897.


title: Iivo Hallakorpi

text: Hallakorpi oli asutusneuvoksena 1917–1923 ja toimi Teknillisen korkeakoulun kulttuuritekniikan opettajana 1907–1922. Hän oli maanviljelystknologian virkaatekevänä ja sittemmin vakinaisena professorina 1923–1940.


title: Iivo Hallakorpi

text: Hallakorpi oli naimisissa 1900–1940 Elin Aschanin (k. 1940) kanssa.


title: Iivo Hallakorpi

text:
Nimellä "I. A. Schroeder":
Nimellä "I. A. Schroeder-Hallakorpi":
Nimellä "I. A. Hallakorpi":


title: Joint Security Area (elokuva)

text: Joint Security Area ("Gongdong gyeongbi guyeok JSA", televisioesityksessä suomeksi myös "JSA – turvallisuusvyöhyke") on vuonna 2000 ensi-iltansa saanut Chan-wook Parkin ohjaama eteläkorealainen elokuva.


title: Skön

text: Skön on entinen kunta ja entinen kauppala Sundsvallin kunnassa Pohjois-Ruotsissa. Se sijaitsee Västernorrlandin läänissä ja Medelpadin maakunnassa. Osa entisen kunnan ja kauppalan alueen asutuksesta kuuluu Sundsvallin taajamaan, mutta alueella sijaitsevat myös Tunadalin, Sundsbrukin ja Johannedalin taajamat.


title: Skön

text: Skönin maalaiskuntaan perustettiin vuonna 1884 Skönsmonin taajaväkinen yhdyskunta ja kymmenen vuotta myöhemmin vielä Gångvikenin ja Skönsbergin taajaväkiset yhdyskunnat. Skönsmon sijaitsee Sundsvallin keskustasta kaakkoon, Skönsberg puolestaan koilliseen.


title: Skön

text: Nämä taajaväkiset lakkautettiin vuonna 1948, jolloin Skönsmonin alue liitettiin Sundsvallin kaupunkiin ja kunnan loppuosa muutettiin Skönin kauppalaksi. Vuonna 1965 myös Skönin kauppala liitettiin Sundsvallin kaupunkiin, josta vuonna 1971 tuli Sundsvallin kunta.


title: Skön

text: Skönin kauppalalla oli käytössään oma vaakuna.


title: Juho Hallenberg

text: Johan ”Juho” Hallenberg (11. kesäkuuta 1860 Viipurin pitäjä – 28. marraskuuta 1926 Viipuri) oli suomalainen kauppaneuvos. Hän perusti vuonna 1892 Viipuriin vilja- ja siirtomaatavaroita myyvän vähittäis- ja tukkukaupan. Hänellä oli myös mylly- ja sahatoimintaa vuodesta 1892 Saarelan kartanon alueella, Kellomäellä ja Räisälän kartanon alueella. Vuodesta 1944 yrityksen kotipaikka oli Helsinki. Yritys siirtyi myöhemmin Suomen Matkailijayhdistyksen omistukseen.


title: Frösö

text: Frösö on entinen kauppala Östersundin kunnassa Pohjois-Ruotsissa. Se sijaitsee Jämtlandin läänissä ja Jämtlandin maakunnassa Frösön-nimisellä saarella Storsjön-järvessä. Saarella sijainnut taajama oli myös nimeltään Frösön. Se kasvoi yhteen ensin Vallan taajaman ja vähän myöhemmin myös Östersundin kaupunkitaajaman kanssa.


title: Frösö

text: Frösön maalaiskunta muutettiin Frösön kauppalaksi vuonna 1947. Kauppala liitettiin osaksi Östersundin kuntaa vuonna 1971. Kauppalalla oli käytössään oma vaakuna.


title: Persepolis (elokuva)

text: Persepolis ("Persepolis") on vuonna 2007 ensi-iltansa saanut Vincent Paronnaud’n ohjaama animaatioelokuva, joka perustuu Marjane Satrapin omaelämäkerralliseen sarjakuvateokseen.


title: John Young (uimari)

text: John H. Young Jr. (12. tammikuuta 1917 Somerset – kesäkuu 2006 Pembroke) oli bermudalainen uimari. Hän osallistui Berliinin olympialaisissa 1936 100 metrin vapaauintiin, jossa hän jäi alkueränsä viimeiseksi ja karsiutui. Young kilpaili myös 4 × 200 metrin vapaauintiviestissä, jossa Bermudan joukkue putosi niin ikään alkuerissä.


title: John Young

text: John Young voi viitata ainakin seuraaviin:


title: Cornelia Hütter

text: Cornelia Hütter (s. 29. lokakuuta 1992) on itävaltalainen alppihiihtäjä, joka edustaa SV St. Radegund -seuraa.


title: Cornelia Hütter

text: Vuonna 2011 Hütter saavutti nuorten MM-kilpailuissa pronssia syöksylaskussa ja supersuurpujottelussa. Sotšin olympialaisissa 2014 hän sijoittui syöksylaskussa 24:nneksi. Vailin / Beaver Creekin MM-kilpailuissa 2015 hän sijoittui supersuurpujottelussa neljänneksi ja syöksylaskussa 15:nneksi. Pyeongchangin olympialaisissa 2018 hän oli supersuurpujottelussa kahdeksas ja syöksylaskussa kolmastoista.


title: Cornelia Hütter

text: Maailmancupissa Hütter kilpaili ensimmäisen kerran Lake Louisen syöksylaskussa joulukuussa 2011. Ensimmäiset maailmancupin pisteensä hän saavutti tammikuussa 2013 oltuaan kymmenes Sankt Antonin syöksylaskussa. Ensimmäisen palkintosijansa hän saavutti oltuaan kolmas Val d’Isèren syöksylaskussa joulukuussa 2013. Hän sijoittui supersuurpujottelun maailmancupissa neljänneksi kaudella 2014–2015.


title: Cornelia Hütter

text: Joulukuussa 2015 Hütter saavutti Lake Louisen syöksylaskuissa sijat kaksi ja kolme. Lake Louisen supersuurpujottelussa hän oli kolmas. Hän oli samalla kaudella Altenmarkt-Zauchenseessa kolmas sekä syöksylaskussa että supersuurpujottelussa. La Thuilen syöksylaskussa hän sijoittui toiseksi. Ensimmäisen voittonsa hän saavutti Lenzerheiden supersuurpujottelussa maaliskuussa 2016. Sankt Moritzissa hän oli supersuurpujottelussa kolmas. Hän sijoittui maailmancupin kokonaiskilpailussa seitsemänneksi, supersuurpujottelucupissa neljänneksi ja syöksylaskucupissa viidenneksi kaudella 2015–2016


title: Cornelia Hütter

text: Kaudella 2016–2017 Hutter sijoittui toiseksi Val d’Isèren syöksylaskussa. Kaudella 2017–2018 hän voitti Lake Louisen syöksylaskun sekä oli kolmas Bad Kleinkirchheimin supersuurpujottelussa ja Garmisch-Partenkirchenin syöksylaskussa. Syöksycupissa hän sijoittui neljänneksi. Kaudella 2018–2019 hän oli Lake Louisen syöksylaskussa toinen.


title: Hideaki Nagai

text: Hideaki Nagai (s. 5. syyskuuta 1983) on japanilainen yhdistetyn hiihtäjä.


title: Hideaki Nagai

text: Nagai sijoittui Val di Fiemmen MM-kilpailujen 2013 suurmäen gundersen-kilpailussa viidenneksi. Pyeongchangin olympialaisissa 2018 hän oli suurmäen ja 10 kilometrin hiihdon kilpailussa kahdestoista ja normaalimäen gundersen-kilpailussa neljästoista.


title: Hideaki Nagai

text: Nagai kilpaili maailmancupissa ensimmäisen kerran Val di Fiemmen penalty racessa helmikuussa 2012. Ensimmäiset maailmancupin pisteensä hän saavutti kaksi päivää myöhemmin gundersen-kilpailussa, jossa hän sijoittui 18:nneksi. Kymmenen parhaan joukkoon hän sijoittui ensimmäisen kerran oltuaan kahdeksas Seefeldissä tammikuussa 2013. Parhaimmillaan hän on sijoittunut kuudenneksi Sapporossa helmikuussa 2018.


title: Miss FBI – aseistettu ja ihana

text: Miss FBI - aseistettu ja ihana () on vuonna 2005 ensi-iltansa saanut John Pasquinin ohjaama elokuva, joka on jatkoa elokuvalle Miss Kovis.


title: Matthias Hallenius

text: Matthias Hallenius (1699–1748) oli suomalainen kielitieteilijä. Hän oli vuodesta 1737 Turun akatemian heprean ja kreikan kielten dosentti, jumaluusopin apulainen vuodesta 1738. Hänen väitöskirjansa vuodelta 1737 oli "De Borea-Fennica", ja siinä hän esitti gootin kielestä sanoja, joilla on muoto- ja merkitysvastineet suomen kielessä. Halleniuksen rinnastuksista useimmat pitävät paikkansa. Hänellä oli kuitenkin aikakauden yleisiä näkemyksiä muun muassa siitä, että gootit olisivat germaanistunut suomalainen kansa ja että heprea on suomen kantakieli sekä että muun muassa saamen kieli, viro ja slaavilaiset kielet polveutuvat suomen kielestä.


title: Matthias Hallenius

text: Halleniuksen veli oli paikallishistorioitsija Gregorius Hallenius.


title: Batepán verilöyly

text: Batepán verilöyly tapahtui 3. helmikuuta 1953 Batepán kylässä São Tomén saarella Portugalin siirtomaassa São Tomé ja Príncipessa. Portugalilaiset siirtomaaisännät surmasivat verilöylyssä yli tuhat sãotomélaista työläistä.


title: Batepán verilöyly

text: Orjuus São Tomé ja Príncipessä loppui vuonna 1875, jonka jälkeen saarten kahvi- ja kaakaoplantaaseille hankittiin kymmeniätuhansia sopimustyöntekijöitä () aluksi Angolasta ja myöhemmin myös Mosambikista ja Kap Verdeltä. Työtä tehtiin monesti orjuutta muistuttavissa oloissa. Lukutaidottomille sopimustyöläisille oli sopimuksessa luvattu paluumatka muutaman vuoden kovan työn jälkeen, mutta ne eivät toteutuneet. Plantaasien työvoimaongelma johti protesteihin.


title: Batepán verilöyly

text: Siirtomaavirkamies tapettiin 3. helmikuuta viidakkoveitsellä Batepán kylässä, jonka jälkeen portugalilaiset keräsivät alueen sãotomélaiset (myös nimellä "forrot") työläiset yhteen. Useat kuljetettiin Fernão Diasin pakkotyöleirille ja osa paloi elävältä yrittäessään piiloutua kaakaopapujen kuivauslaitteisiin. Portugalilaiset kohdistivat sãotomélaisiin fyysistä ja psyykkistä kidutusta. Yksi tunnetuimmista tapauksista oli 46 ihmisen ahtaminen kymmenelle hengelle tarkoitettuun vankikoppiin, jossa vain 18 selviytyi yön yli. Useita tunnettuja sãotomélaisia ja heitä tukevia valkoisia plantaasinomistajia karkotettiin Príncipen saarelle. Tarkkaa kuolonuhrien määrää ei tiedetä, mutta usein puhutaan 1 032 uhrista. Lukua pidetään kuitenkin suurelti symbolisena, sillä kaksi viimeistä numeroa viittaa verilöylyn tapahtumapäivämäärään 3.2.


title: Batepán verilöyly

text: Verilöylyn katsotaan synnyttäneen sãotomépríncipeläisen nationalismin ja aiheuttaneen epäsuorasti myös vuonna 1960 perustetun CLSTP:n ("Comité de Libertação de São Tomé e Príncipe") muodostamisen. CLSTP oli São Tomén ja Príncipen vapautusliikkeen () edeltäjä. Verilöylyn vuosipäivä on kansallinen vapaapäivä, ja sitä juhlitaan vuosittain muun muassa puhein, nuorisomarssein sekä mediakeskusteluin verilöylyn merkityksestä ja perinnöstä. Lisäksi kerrotaan tarinoita Fernão Diasin työleiriltä.


title: Jyväskylän työväenyhdistys

text: Jyväskylän työväenyhdistys on Suomen Sosialidemokraattisen Puolueen paikallisosasto Jyväskylässä. Yhdistys on perustettu vuonna 1888 ja sillä oli noin 750 jäsentä vuonna 2011. Yhdistyksellä on ollut vahva vaikutus Jyväskylän kaupungin päätöksentekoon varsinkin vasemmistolaisessa Jyväskylässä vuosina 1945-1991. Yhdistyksen näkyviä johtohahmoja eri aikoina ovat olleet Toivo Lehto 1920-luvulla, Onni Peltonen (moninkertainen ministeri 1940-1950-luvuilla), Eino Palander ja Pentti Sahi (kaupungin keskeiset luottamushenkilöt 1960- ja 1970-luvuilla) sekä Kalevi Olin 1990-luvulla.


title: Jyväskylän työväenyhdistys

text: Vuonna 1924 yhdistys rakennutti toimitalokseen Jyväskylän Työväentalon. Se kuuluu arkkitehti Alvar Aallon varhaistuotantoon. Talo sijaitsee keskeisellä paikalla Kauppakadun ja Väinönkadun kulmassa. Tontilla on myös myöhemmin rakennettuja talon laajennusosia. Useiden vuosikymmenten ajan yhdistys hankki varoja pyörittämällä talossaan ravintolatoimintaa, mutta nykyisin ravintolatilat on vuokrattu ulkopuolisille. Myös yhdistyksen harjoittama teatteritoiminta on ollut laajaa ja tasokasta.


title: Dogtown and Z-Boys

text: Dogtown and Z-Boys on vuonna 2001 ensi-iltansa saanut Stacy Peraltan ohjaama yhdysvaltalainen dokumenttielokuva, joka kertoo Kalifornian Santa Monicassa 1970-luvulla toimineesta rullalautailuryhmästä Z-Boys. Peralta oli itse yksi ryhmän jäsenistä, ja elokuvan kuvamateriaali perustuu paljolti poikien ystävien kuvaamiin kaitafilmeihin. Elokuvan selostajaäänenä on Sean Penn.


title: John Young (maahockeypelaaja)

text: John Gilbert Young (s. 22. helmikuuta 1934) on kanadalainen entinen maahockeypelaaja. Hän oli mukana maansa joukkueessa Tokion olympialaisissa 1964, joissa Kanada oli jaetulla sijalla kolmastoista. Young pelasi turnauksessa seitsemän ottelua ja teki niissä yhteensä kaksi maalia.


title: Tonino Delli Colli

text: Tonino Delli Colli (20. marraskuuta 1923 Rooma – 16. elokuuta 2005 Rooma) oli italialainen elokuvaaja.


title: Tonino Delli Colli

text: Delli Collin elokuvaura alkoi Cinecittàn studioilla vuonna 1938. Hänen ensimmäinen itsenäinen kuvaustyönsä oli László Kishin ohjaama "Finalmente sì" (”Vihdoinkin kyllä”) vuonna 1944. Vuonna 1952 hän kuvasi Italian ensimmäisen värielokuvan, Stenon ja Mario Monicellin ohjaaman "Totò a colori" (”Totò väreissä”). Myöhemmin Delli Colli osallistui lukuisiin italialais-yhdysvaltalaisiin yhteistuotantoihin, kunnes vuonna 1961 Pier Paolo Pasolinin "Pummi" teki hänestä ohjaajan vakikuvaajan. Hän työskenteli myös Sergio Leonen, Federico Fellini, Lina Wertmüllerin ja Marco Ferrerin sekä ulkomaalaisista ohjaajista muun muassa Louis Mallen, Roman Polanskin ja Jean-Jacques Annaud’n kanssa. Delli Colli voitti parhaan kuvauksen Golden Globe -palkinnon Roberto Benignin Oscar-palkitusta elokuvasta "Kaunis elämä" (1994).


title: Tonino Delli Colli

text: Yli kuusikymmentä vuotta kestäneen uransa aikana Delli Colli voitti neljä David di Donatello ja kuusi Nastro d’argento -palkintoa. Vuonna 2005 hänelle myönnettiin American Society of Cinematographersin kansainvälinen elämäntyöpalkinto.


title: La furia di Ercole

text: La furia di Ercole (”Herkuleen raivo”, ) on vuonna 1962 julkaistu italialais-ranskalainen seikkailuelokuva. Tyylilajiltaan peplumia edustavan filmin on ohjannut Gianfranco Parolini. Sen päähenkilöä Herkulesta esittää yhdysvaltalainen kehonrakentaja Brad Harris.


title: La furia di Ercole

text: Herkules saapuu Arkadiin tapaamaan vanhaa ystäväänsä kuningas Nisiaa. Kuningas on kuollut ja hänen valtansa on perinnyt kuningatar Cnidia, jonka takana vaikuttaa julma neuvonantaja Menisto. Cnidia rakastuu Herkuleeseen, joka asettuu tyranniaa vastaan kapinoivan kansan puolelle. Menisto yrittää tappaa kapinallisten johtajan Eridionen tyttären Darian, mutta saa lopulta itse surmansa. Eridione ottaa vallan ja Herkules lähtee etsimään uusia seikkailuja.


title: La furia di Ercole

text: "La furia di Ercole" on samojen tekijöiden toisinto edellisenä vuonna julkaistusta "Sansonesta". Serge Gainsbourgin mukaan ne kuvattiin samaan aikaan, eikä hän aina tiennyt kumpaa elokuvaa oli tekemässä. Jugoslaviassa Zagrebin Dubrava Filmillä tehdyt ulkokohtaukset näkyvät suurina avustajajoukkoina ja komeina lavasteina. Herkules voittaa norsun, leijonan, gorillapukuisen miehen ja kukistaa joukon Menisten palkkasotureita, mutta muutoin elokuva painottuu melodraaman puolelle. Gianfranco Parolinin ohjaus tekee siitä kuitenkin melko sujuvaa katseltavaa. Yhtenä roistoista esiintyy näyttelijänuraansa aloitellut Sergio Ciani alias Alan Steel.


title: La furia di Ercole

text: Elokuvan saksalaisessa versiossa " Samson, Befreier der Versklavten" (”Samson, orjuutettujen vapauttaja”) sen päähenkilö esiintyy nimellä Simson.


title: Rakkapunavarpunen

text: Rakkapunavarpunen ("Carpodacus rubicilla") on peippojen heimoon kuuluva varpuslintu.


title: Rakkapunavarpunen

text: Rakkapunavarpunen on 19–20,5 senttimetriä pitkä. Se on voimakasrakenteinen ja sillä on vahva nokka ja melko pitkät siivet ja pyrstö. Koiraan päälaki ja alapuoli ovat väriltään tumman vadelmanpunaiset ja valkoisten täplien kirjomat. Silmä ja nokan ympärystä ovat tummat. Nokka on vaalea. Naaras ja nuori koiras ovat väriltään ruskeanharmaita ja karkean pitkittäisviiruisia. Nokka on harmaanruskea.


title: Rakkapunavarpunen

text: Rakkapunavarpusen kutsuääni on kuuluva ja tasainen "tvui" ja varoitusääni epäpuhdas ja paksu "tsik". Rakkapunavarpusen laulu on yksinkertainen, kirkas ja rauhallinen säe, esimerkiksi "tsyih tsy-tsy-tsy tvut-vutvu-tsy". Osa säkeistä voi olla pidempiä ja vaihtelevampia.


title: Rakkapunavarpunen

text: Rakkapunavarpusia elää Kaukasuksen alueella ja Keski-Aasiassa.


title: Rakkapunavarpunen

text: Rakkapunavarpunen pesii paljakalla yli 2500 metrin korkeudessa. Se on paikkalintu, mutta talveksi se laskeutuu noin 1000 metriin tai alemmaksikin lumitilanteen mukaan. Tällöin ne liikkuvat pieninä parvina. Pesänsä rakkapunavarpunen tekee kallionkoloon tai kiven alle.


title: Emanuela Viola

text: Emanuela Viola (s. 12. tammikuuta 1972) on italialainen entinen uimari.


title: Emanuela Viola

text: Viola voitti 100 metrin perhosuinnissa pronssia Välimeren kilpailuissa 1987 ajallaan 1.03,51. Hän oli kisojen aikaan vasta 15-vuotias. Viola osallistui samassa lajissa Soulin olympialaisiin 1988, mutta putosi jatkosta oltuaan erässään jaetulla viimeisellä tilalla.


title: Storvik

text: Storvik on taajama Sandvikenin kunnassa Keski-Ruotsissa. Se sijaitsee Gävleborgin läänissä ja Gästriklandin maakunnassa. Vuoden 2010 lopussa taajamassa oli 2 165 asukasta.


title: Storvik

text: Storvik on aikaisemmin ollut kauppala.


title: Frövi

text: Frövi on taajama Lindesbergin kunnassa Keski-Ruotsissa. Se sijaitsee Örebron läänissä ja Västmanlandin maakunnassa. Vuoden 2010 lopussa taajamassa oli 2 516 asukasta.


title: Frövi

text: Frövi on myös entinen kauppala. Vuonna 1955 koko Näsbyn maalaiskunta muutettiin Frövin kauppalaksi, ja siihen kuului siten nykyistä taajamaa laajempi alue. Kauppalasta tuli osa Lindesbergin kuntaa vuonna 1971. Kauppalalla oli käytössään oma vaakuna.


title: Elämä on yhtä vihellystä

text:
Elämä on yhtä vihellystä ("La Vida es silbar") on vuonna 1998 ensi-iltansa saanut Fernando Pérezin ohjaama espanjalais-kuubalainen elokuva.
Kolmen kuubalaisen tarinat risteävät Pyhän Barbaran päivänä. Mariana, nuori ballerina, havittelee roolia Giselle-baletissa; Juliaa alkaa huimata aina kun kuulee sanan "seksi"; muusikko Elpidia iskee turistin ja kertoja Bebe vie katsojan taksimatkalle pitkin Havannan katuja.


title: Konela

text: Oy Konela Ab oli Suomessa vuosina 1948–2003 toiminut auto- ja konealan maahantuontiyritys, joka oli suuren osan toiminta-ajastaan neuvostoliittolaisen V/O Avtoexportin omistuksessa. Yrityksen toiminta on jatkunut nimellä Delta Motor Group Oy brittiläisen pääomasijoittajan omistuksessa.


title: Konela

text: Yrityksen alkuna oli vuonna 1937 perustettu Lauttasaaren Autokorjaamo Oy. Yhtiö tunnettiin Oy Löfström Ab:na vuosina 1940–1948. Tämän jälkeen yhtiöstä tuli Oy Konela Ab (1948–2003). Konelassa oli 1950-luvulta 1980-luvulle saakka noin 2000 työntekijää. Korjaamoon liittynyt, Oy Löfström Ab:lta peritty konepajatoiminta lopetettiin vuonna 1954. Konelan maahantuontikeskus Lappeenrannassa aloitti toimintansa vuonna 1971. Vuoteen 1966 mennessä Konela oli tuonut Suomeen yhteensä 75 000 autoa. Konelan varaosavarastossa oli tilaa yhteensä 28 hyllykilometriä ja siinä oli liki 20 000 nimekettä. Huoltokorjaamon kapasiteetti oli 60 kuntoonpanohuoltoa vuorokaudessa. Eri puolilla maata toimi enimmillään yli tuhat Konelan huoltopistettä. Vuonna 1970 Konelan osuus Suomen henkilöautomarkkinoista oli 4,8 prosenttia ja vuonna 1980 se oli noussut 11,5 prosenttiin. Viimeksi mainittuna vuonna Konela oli Aro-yhtymän jälkeen Suomen toiseksi suurin henkilöautojen maahantuoja.


title: Konela

text: Konelan edustamia tuotemerkkejä olivat Pobeda-, Moskvitš-, Volga-, Uaz-, KamAZ- ja Lada-autot sekä Belarus-traktorit. Vuonna 1981 Konelassa työskenteli 181 henkilöä ja sen liikevaihto oli 253,6 miljoonaa markkaa. Konelan asiakaslehti oli Konelan Uutiset.


title: Konela

text: Vuoden 1994 alussa Konelan osake-enemmistö siirtyi Ladan ja Samaran valmistajalle AO Avto-VAZ:lle, ja entiselle pääomistajalle, Kauppahuone Atexille, jäi 30 prosentin omistusosuus. Vuonna 1991 oli perustettu Konelan tytäryhtiö Italkon Oy, joka toi maahan italialaisen Fiat Auto -konsernin valmistamia Fiat-, Alfa Romeo- ja Lancia-autoja. Vuonna 1996 Konelan liikevaihto oli 729 miljoonaa markkaa ja henkilöstöä sillä oli noin 400. Vuodesta 2003 lähtien yhtiö on toiminut nimellä Delta Motor Group Oy.


title: Siivekäs muutto

text: Siivekäs muutto ("Le Peuple migrateur") on vuonna 2001 julkaistu pitkä dokumenttielokuva muuttolinnuista.


title: Siivekäs muutto

text: Elokuvaa kuvattiin kaikilla seitsemällä mantereella neljän vuoden aikana. Valtaosa kuvamateriaalista on ilmakuvaa, jossa katsoja kokee lentävänsä mukana lintuparvessa. Kuvauksissa käytettiin paljon ”kesytettyjä” lintuja, kuten kanadanhanhia, pelikaaneja ja haikaroita, jotka leimautuivat jo poikasina kuvausryhmään ja oppivat lentämään sen mukana. Kuvaajien lentokalustona käytettiin muun muassa ultrakevyitä lentokoneita, riippuliitimiä ja kuumailmapalloja. Tekijöiden mukaan lintukuvissa ei käytetty erikoistehosteita tai kuvamanipulaatiota.


title: Siivekäs muutto

text: Bruno Coulais’n säveltämä musiikki äänitettiin Bulgariassa sikäläisten lauluryhmien ja -kuorojen kanssa. Esittäjiin lukeutuvat myös Nick Cave ja Robert Wyatt.


title: Mason Phelps

text: Mason Elliott Phelps (7. joulukuuta 1885 Chicago – 2. syyskuuta 1945 Lake Forest) oli yhdysvaltalainen golfaaja ja olympiavoittaja.


title: Mason Phelps

text: Varakkaasta perheestä tullut Phelps opiskeli Yalen yliopistossa, jossa hän pelasi golfia kolme vuotta ja oli viimeisenä opiskeluvuonnaan golfjoukkueen kapteeni. Hänet alettiin tuntea golfaajana vuonna 1904, jolloin hän oli Yhdysvaltain avoimissa 43. Phelps osallistui samana vuonna Saint Louisin olympialaisiin, joissa hän pääsi henkilökohtaisessa kisassa puolivälieriin saakka ja oli mukana Western Golf Associationin joukkueessa, joka voitti kultaa.


title: Mason Phelps

text: Phelps pelasi myöhemmin muun muassa maansa amatöörimestaruuskilpailuissa, jotka hän voitti vuosina 1908 ja 1910. Kun hän valmistui Yalesta 1906, hän matkusteli hieman ja panosti keksintöön, joka auttoi sähkölaitteiden valmistamisessa. Keksintö oli menestyksekäs ja Phelps perusti yrityksen Pheoll Manufacturing Co., jonka johtajana hän toimi kuolemaansa saakka.


title: Nokia 6260

text: Nokia 6260 on Nokian vuonna 2004 julkaistu matkapuhelin.


title: Grebbestad

text: Grebbestad on taajama Tanumin kunnassa Länsi-Ruotsissa. Se sijaitsee Länsi-Götanmaan läänissä ja Bohuslänin maakunnassa. Vuoden 2010 lopussa taajamassa oli 1 401 asukasta.


title: Grebbestad

text: Grebbestad on aikaisemmin ollut kauppala vuosina 1929–1951. Sitä ennen se oli taajaväkinen yhdyskunta vuosina 1890–1928.


title: Nokia 6270

text: Nokia 6270 on Nokian vuonna 2005 julkaistu matkapuhelin.


title: Slite

text: Slite on taajama Gotlannin kunnassa Etelä-Ruotsissa. Se sijaitsee kunnan kanssa alueeltaan samassa Gotlannin läänissä ja Gotlannin maakunnassa. Vuoden 2010 lopussa taajamassa oli 1 483 asukasta.


title: Slite

text: Slite on aikaisemmin ollut kauppala. Othemin maalaiskunta muutettiin vuonna 1936 kokonaan Sliten kauppalaksi. Vuonna 1952 kauppalaan liitettiin Bogen maalaiskunta, ja vuodesta 1971 kauppala on ollut osa koko maakunnan kattavaa Gotlannin kuntaa.


title: Nokia 6310

text: Nokia 6310 on Nokian vuonna 2001 julkaisema matkapuhelin.


title: Tsatsiki 2 – ikuisesti ystäviä

text: Tsatsiki 2 - ikuisesti ystäviä ("Tsatsiki 2 - vänner för alltid") on vuonna 2001 ensi-iltansa saanut Eddie Thomas Petersenin ohjaama ruotsalainen elokuva, joka on jatkoa vuoden 1999 elokuvalle "Tsatsiki, mutsi ja poliisi".


title: Pikkupystyperä

text: Pikkupystyperä ("Clostera pigra") on nirkkoihin kuuluva, yleinen yöperhoslaji.


title: Pikkupystyperä

text: Pikkupystyperä on pienehkö, harmaanruskea perhonen. Etusiivet ovat vaihtelevan sävyisesti violetinharmaat ja niissä on epäsäännöllisiä ruskeita varjostumia. Siipien poikki kulkee kolme ohutta, vaaleankellertävää viirua, joista ulommaisen kohdalla siiven etureunassa on valkoinen täplä. Aivan siiven kärkiosassa etureunan tuntumassa on punertavan ruskea laikku ja siiven ulkosyrjän tuntumassa näkyy tavallisesti jono mustia täpliä. Takasiivet ovat tumman ruskeanharmaat, joskus vaalealla poikkiviirulla. Perhosen ruumis on ruskeanharmaa lukuun ottamatta keskiruumiin selkäpuolen punaruskeaa pitkittäisjuovaa. Siipiväli 22–27 mm.


title: Pikkupystyperä

text: Pikkupystyperän levinneisyys ulottuu Euroopasta Lähi-Itään sekä Venäjän poikki kaukoitään ja Pohjois-Kiinaan. Isoilta Välimeren saarilta laji puuttuu. Suomessa pikkupystyperää tavataan jokseenkin koko maassa. Perhoset lentävät kahtena, ehkä jopa kolmena sukupolvena, joista runsaslukuinen ensimmäinen sukupolvi on lennossa toukokuun alusta heinäkuulle ja vähälukuisempi toinen sukupolvi heinä-elokuussa. Mahdollinen kolmas sukupolvi lentää syyskuussa.


title: Pikkupystyperä

text: Pikkupystyperä on avoimien ympäristöjen, kuten avoimien lehti- ja sekametsien, kulttuuriympäristöjen sekä metsänreunusten asukki. Elinpaikkansa suhteen se ei ole yhtä vaatelias kuin muut pystyperät. Lajilla ei ole erityistä vaeltelutaipumusta ja sitä tavataan yleensä melko vähälukuisena. Perhoset lentävät illalla ja yöllä, naaraat aikaisemmin illalla ja koiraat riittävän lämpimällä säällä jopa pitkälle aamuyöhön. Satunnaisia havaintoja on myös iltapäivällä lentävistä yksilöistä. Koiraat tulevat hyvin valolle, mutta naaraita valolle tulevista yksilöistä on vain 5–10 %.


title: Pikkupystyperä

text: Naaras munii 150–200 munaa yksitellen tai pieniksi ryhmiksi ravintokasvien lehdille. Munat kuoriutuvat 10–14 päivän kuluttua ja toukat elävät joko yksittäin tai pieninä ryhminä. Aluksi toukat oleskelevat yhteensitominsa lehtien välissä, mutta myöhemmin vapaina lehden sivulla. Täysikasvuisia toukat ovat kesäkuun lopulla tai syys-lokakuussa, jolloin ne koteloituvat kotelokoppaan yhteensidottujen lehtien väliin. Kotelo koppineen putoaa syksyllä lehtien mukana maahan ja talvehtii.


title: Pikkupystyperä

text: Toukka syö haapaa ("Populus tremula") ja pajuja ("Salix").


title: Goliath contro i giganti

text: Goliath contro i giganti (, ”Goljat vastaan jättiläiset”) on vuonna 1961 valmistunut italialais-espanjalainen seikkailuelokuva. Lajityypiltään peplumia edustavan filmin ovat ohjanneet Guido Malatesta ja Gianfranco Parolini. Sen päähenkilöä Goljatia esittää yhdysvaltalainen kehonrakentaja Brad Harris.


title: Goliath contro i giganti

text: Elokuvan sankarilla ei nimeä lukuun ottamatta ole mitään yhteistä vastaavan Raamatun henkilöhahmon kanssa. Goljat palaa sodasta kotiinsa Beiraniin, jossa julma tyranni Bocan on anastanut vallan. Tämä saa kauniin Elean uskomaan, että Goljat on hänen isänsä murhaaja. Elea lähtee etsimään kostoa, mutta hänen yrityksensa murhata Goljat epäonnistuu ja pariskunta rakastuu toisiinsa. Bocan heittää Elean villieläimille, mutta Goljat pelastaa hänet ja saa kansan nousemaan kapinaan. Ennen kuolemaansa väkijoukon käsissä Bocan vangitsee jälleen Elean, joka viedään jättiläisten laaksoon. Goljat tappaa laakson hirviöt, palauttaa laillisen hallitsijan valtaistuimelle ja rakastavaiset saavat toisensa.


title: Goliath contro i giganti

text: Cinecittàn studioilla ja Espanjassa kuvattu "Goliath contro i giganti" on hyvin tavanomainen peplumelokuva, joka on ahdettu täyteen lajityypin kliseitä naurettavan näköisistä hirviöistä amatsoneihin ja karvaisiin luolamiehiin. Elokuvan juoni on sarja toisiinsa kömpelösti sidottuja, mutta sinällään viihdyttäviä toimintakohtauksia. Alejandro Ulloan laajakangaskuvaus on hienoa ja halvalla tehdyt lavasteet toisinaan varsin näyttäviä. Lihaksikas toimintasankari Brad Harris esiintyy ensimmäisessä pääroolissaan ja espanjalainen Fernando Rey tekee vahvan roolityön psykologisiakin ulottuvuuksia omaavana pahiksena. Guido Malatestan aloittaman tuotannon ohjasi loppuun taiteelliseksi johtajaksi merkitty Gianfranco Parolini.


title: Goliath contro i giganti

text: Elokuvan saksalaisessa versiossa "Die Irrfahrten des Herkules" (”Herkuleen harharetket”) sen päähenkilö esiintyy nimellä Herkules.


title: Goliath contro i giganti

text: "Goliath contro i giganti" on saatavilla italialaisen RHV:n hyvätasoisena DVD-julkaisuna, joka sisältää myös englanninkielisen ääniraidan.


title: Punapystyperä

text: Punapystyperä ("Clostera curtula") on yleinen, nirkkojen heimoon kuuluva keskikokoinen yöperhonen.


title: Punapystyperä

text: Helposti tunnistettava perhoslaji. Etusiipien pohjaväri vaihtelee vaaleanharmaasta vaalean harmaanruskeaan. Siipien poikki kulkee kolmesta neljään melko suoraa, vaaleaa poikkiviirua, joista uloimmainen on varsinkin etuosastaan hieman muita leveämpi. Uloimman poikkiviirun ulkopuolelta siiven kärkiosa on etuosastaan laajalti tumman punaruskea. Siiven kärkiosassa voi erottua ohutta mustaa poikkiviirua. Takasiivet ovat kuviottomat ja etusiipien väriset, mutta hieman vaaleammat. Perhosen ruumiin väritys vaihtelee siipien tapaan harmaasta ruskehtavaan, mutta keskiruumiin selkäpuolella on tummanruskea taaksepäin kapeneva, kolmionmuotoinen laikku. Siipiväli 28–36 mm.


title: Punapystyperä

text: Punapystyperän levinneisyysalue Välimeren alueelta, Britteinsaarilta ja Keski-Euroopasta Etelä-Siperiaan ja Pohjois-Kiinaan. Suomessa lajia tavataan etelärannikolta likimain Kemi-kajaani-linjalle saakka. Yksilömäärältään runsas ensimmäinen sukupolvi on lennossa toukokuun alkupuolelta heinäkuun alkupuolelle huipun ollessa kesäkuun alkupuoliskolla. Toinen sukupolvi on paljon vähälukuisempi ja lentää heinäkuusta lokakuulle.


title: Punapystyperä

text: Punapystyperää tavataan lehti- ja sekametsissä, metsänreunamilla, kulttuuriympäristöissä ja pensaikoissa, joissa kasvaa toukan ravintokasveja eli haapaa ja pajuja. Yksilömäärät vaihtelevat vuosittain jonkin verrat, mutta vaihtelu ei yleensä ole kovin suurta. Päivisin perhoset lepäävät oksilla tai lehtien alapinnoilla. Naaraat aloittavat lennon illan hämärtyessä, mutta koiraat usein vasta myöhään illalla ja koiraiden lento voi lämpiminä öinä jatkua aina aamuhämärään saakka. Koiraat tulevat hyvin valolle, naaraat harvoin, mutta sopivalla paikalla yön aikana valon luokse voi kertyä kymmeniä yksilöitä.


title: Punapystyperä

text: Läheistä sukua olevan harmopystyperän naaraiden erittämä feromoni houkuttelee niiden oman lajin koiraiden lisäksi myös punapystyperäkoiraita.


title: Punapystyperä

text: Naaras tuottaa 150–200 munaa, jotka se laskee ravintokasvien lehtien alapinnoille yksitellen tai pieniksi ryhmiksi. Toukat kehräävät lehtiä yhteen ja piilottelevat niiden välissä. Toukka poistuu suojastaan syödäkseen ympäristön lehtiä ja jättää suojapaikkansa lehdet koskemattomiksi. Toukat ovat aktiivisia sekä päivällä että yöllä ja saattavat lämmitellä auringonpaisteessa. Täysikasvuiset toukat koteloituvat heinäkuussa tai lokakuussa yhteenkiedottujen lehtien väliin rakennettuun kotelokoppaan. Syksyllä kotelokoppa putoaa lehtien mukana maahan ja talvehtii.


title: Punapystyperä

text: Toukka elää pääasiassa haavalla ("Populus tremula") sekä pajuilla ("Salix").


title: Amerikanleopardikoira

text: Amerikanleopardikoira ("American Leopard Hound") on yhdysvaltalainen koirarotu. Se ei ole FCI:n tunnustama, mutta American Kennel Club on hiljattain lisännyt sen "Foundation Stock Service" -luokkaan, mikä vastaa FCI:n "Breeds Provisionally Accepted" -luokitusta. United Kennel Club luokittelee sen ryhmään "Scenthound" eli "Ajokoirat". Toisinaan rotu sekoitetaan virheellisesti catahoulanleopardikoiraan, koska molemmista voidaan käyttää nimitystä "Leopard Cur".


title: Amerikanleopardikoira

text: Amerikanleopardikoira on joko keskikokoinen tai kookas, voimakas, hieman korkeuttaan pidempi cur-tyyppinen metsästyskoira. Sen pää on leveä, otsapenger kohtuullisesti erottuva ja kuono voimakas. Riippuvat korvat ovat korkealle kiinnittyneet ja häntä suora ja pitkä. Karvapeite on tiheä ja ihonmyötäinen. Väritys on leopardimaisen täplikäs samaan tapaan kuin catahoulanleopardikoiralla, ja laikut voivat olla sekoitus keltaista, mustaa, brindleä, black & tania, punaista, sinistä ja hiirenharmaata. Valkoiset läiskät ja valkoinen kauluri sallitaan, kunhan valkoinen ei ylitä 1/3 koko karvapeitteen väristä.


title: Amerikanleopardikoira

text: Rotua käytetään enimmäkseen "puuhun ajavana koirana", jonka tehtävä on nimensä mukaisesti ajaa saalis puuhun ja jäämällä sen juurelle haukkumaan ilmoittaakseen sijainti metsästäjälle. Sen kykyä olla itse vahingoittamatta ajamaansa riistaa pidetään merkittävänä. Puuhun ajettavan pienriistan lisäksi sillä metsästetään karhua ja puumaa.


title: Amerikanleopardikoira

text: UKC-rotumääritelmän mukaan rodun juuret johtavat espanjalaisten uudisasukkaiden koiriin, jotka sekoittuivat nykyisen Meksikon alueella paikallisten koirien kanssa. Näiden koirien jälkeläisiä käytettiin pohjoisemmassa ensin karhun ja sittemmin monipuolisempaan metsästykseen.


title: Amerikanleopardikoira

text: Vuonna 1960 rodun kasvattajat perustivat "American Leopard Cur Breeders Association" -yhdistyksen. United Kennel Club hyväksyi rodun vuonna 1998 nimellä "Leopard Cur", mutta vaihtoi sen vuonna 2008 muotoon "American Leopard Hound". 19. syyskuuta 2012 American Kennel Club hyväksyi sen mukaan "Foundation Stock Service"-listalleen.


title: Mariannelund

text: Mariannelund on taajama Eksjön kunnassa Etelä-Ruotsissa. Se sijaitsee Jönköpingin läänissä ja Smålandin maakunnassa. Vuoden 2010 lopussa taajamassa oli 1 468 asukasta.


title: Mariannelund

text: Mariannelund on aikaisemmin ollut kauppala. Kauppala erotettiin Hässlebyn maalaiskunnasta vuonna 1928. Vuoden 1952 kuntauudistuksessa kauppalaan liitettiin Hässlebyn jäljelle jäänyt osa ja Kråkshultin maalaiskunta. Vuonna 1971 kauppala liitettiin Eksjön kuntaan. Kauppalalla oli käytössään oma vaakuna.


title: Mariannelund

text: Mariannelund tunnetaan Astrid Lindgrenin "Vaahteramäen Eemelistä" kertovista kirjoista. Mariannelundissa asuu lääkäri, jonka luona Kissankulmalla asuvien pitää välillä käydä. Vaahteramäen Eemelistä tehdyt elokuvat kuvattiin Mariannelundissa ja sen ympäristössä 1970-luvun alussa. Suomeksi Mariannelundista on kirjoissa käytetty muotoa "Marjolahti".


title: Ôbon kansallispuisto

text: Ôbon kansallispuisto () on kansallispuisto Guineanlahdella Afrikan länsirannikon edustalla sijaitsevassa São Tomé ja Príncipen saarivaltiossa. Kansallispuisto käsittää noin 30 prosentin alan valtion pinta-alasta, ja se sijaitsee kummallakin pääsaarella, São Tomélla ja Príncipellä. Ôbon kansallispuistosta 235 neliökilometriä sijaitsee São Tomélla ja loput 65 km² Príncipellä, mikä on miltei puolet saaren pinta-alasta. Kansallispuistossa on erilaisia biotooppeja, kuten savannia, alanko- ja vuoristometsiä sekä mangrovea. Valtion korkein kohta, São Tomén saarella sijaitseva, Pico de São Tomé (2 024 m) sijaitsee puiston alueella.


title: Ôbon kansallispuisto

text: Kansallispuiston alue kuuluu 1 036 km²:n laajuiseen ekoalueeseen, joka käsittää São Tomén ja Príncipen saarten lisäksi lounaassa sijaitsevan pienen Päiväntasaajan Guinealle kuuluvan Annobónin saaren. Ekoalueella on runsaasti kotoperäisiä eliölajeja. Aluetta on kotoperäisten lajien suuren määrän vuoksi verrattu esimerkiksi Galápagossaariin. Kansallispuistossa elää kymmeniä lintulajeja, joista osa on kotoperäisiä. Saarilta on tavattu noin 140 lintulajia 40 eri heimosta.


title: Ôbon kansallispuisto

text: Kansallispuistossa järjestetään matkailijoille esimerkiksi ammattilaisten opastamia paikallisten eliöiden, kuten lintujen, sekä kasvien havainnointiretkiä. Yksi retkien aloituspaikka on São Tomén saaren Bom Sucessossa 1 115 metrin korkeudessa merenpinnasta sijaitsee kasvitieteellinen puutarha, jossa kasvaa yli 400 erilaista saarille kotoperäistä kasvilajia. Puutarhassa on esimerkiksi yli sata saarilla kasvavaa kämmekkälajia. Bom Sucesson kasvitieteellisessä puutarhassa on myös yli tuhat kasvinäytettä.


title: Nytpä tahdon olla mä

text: Nytpä tahdon olla mä ("Être et avoir") on vuonna 2002 ensi-iltansa saanut Nicolas Philibertin ohjaama ranskalainen dokumenttielokuva pienen kyläkoulun opettajasta ja tämän oppilaista yhden lukuvuoden mittaan.


title: Nytpä tahdon olla mä

text: Kun elokuvaa alettiin näyttää elokuvateattereissa ja se sai suuren menestyksen, opettaja haastoi tuotantoyhtiön oikeuteen. Hän väitti, että yhtiön edustajat olivat kuvauslupia varten kertoneet hänelle ja lasten vanhemmille tekevänsä vain pienimuotoista dokumenttielokuvaa ”koulutuskäyttöön”. Tuotantoyhtiö voitti jutun, koska opettajan esiintyminen muun muassa Cannesin elokuvajuhlilla filmiä markkinoimassa katsottiin hänen hiljaiseksi hyväksynnäkseen.


title: Furulund

text: Furulund on taajama Kävlingen kunnassa Etelä-Ruotsissa. Se sijaitsee Skånen läänissä ja Skånen maakunnassa. Vuoden 2010 lopussa taajamassa oli 4 180 asukasta.


title: Furulund

text: Furulund on myös entinen kauppala ja entinen taajaväkinen yhdyskunta. Lackalängan maalaiskuntaan perustettiin vuonna 1901 Furulundin taajaväkinen yhdyskunta. Vuoden 1952 kuntauudistuksessa Lackalängan ja Stävien maalaiskunnat yhdistettiin Furulundin kauppalaksi. Kauppala liitettiin Kävlingen kauppalaan vuonna 1969, ja vuodesta 1971 se on ollut osa nykyistä Kävlingen kuntaa.


title: Lenhovda

text: Lenhovda on taajama Uppvidingen kunnassa Etelä-Ruotsissa. Se sijaitsee Kronobergin läänissä ja Smålandin maakunnassa. Vuoden 2010 lopussa taajamassa oli 1 744 asukasta.


title: Lenhovda

text: Lenhovda on aikaisemmin ollut kauppala, johon kuului paljon taajamaa suurempi alue. Se muodostettiin muuttamalla koko silloinen Lenhovdan maalaiskunta kauppalaksi vuonna 1957. Uppvidingen kuntaan alue on kuulunut vuodesta 1971.


title: Hoikkakiiltokorento

text: Hoikkakiiltokorento ("Somatochlora arctica") on soilla elävä sudenkorentolaji.


title: Hoikkakiiltokorento

text: Hoikkakiiltokorento on 50 millimetriä pitkä. Sillä on sinivihreät tai joskus myös kellertävät silmät. Siivissä sillä on sahraminkeltaista väriä. Keskiruumis on pronssinvihreä, mutta takaruumis on melko tumma.


title: Hoikkakiiltokorento

text: Hoikkakiiltokorento elää soilla, erityisesti sellaisilla, joilla kasvaa paljon rahkasammalta.


title: Timur Kacharava

text: Timur Kacharava (, , 21. elokuuta 1985 Tšernobyl – 13. marraskuuta 2005 Pietari) oli georgialaistaustainen venäläinen muusikko ja kansalaisaktivisti.


title: Timur Kacharava

text: Kacharava syntyi sotilasperheeseen Tšernobylin kaupungin lähistöllä Neuvostoliitossa. Hän opiskeli myöhemmin Pietarin valtionyliopistossa oli mukana antifasistisissa ja anarkistisissa opiskelijaryhmissä. Hän soitti lisäksi kitaraa hardcore-yhtyeissä "Sandinista!" ja "Distress".


title: Timur Kacharava

text: Marraskuussa 2005 Kacharava oli jakamassa ruokaa Pietarin keskustassa sijaitsevalla Vosstanija-aukiolla järjestetyssä Ruokaa ei aseita -tapahtumassa. Hän joutui ystävänsä kanssa venäläisen uusnatsityhmän piirittämäksi. Kacharava sai viisi puukoniskua kaulaansa ja menehtyi lähes välittömästi.


title: Timur Kacharava

text: Kacharavan kuoleman jälkeen yli 3 000 Pietarin yliopiston opiskelijaa lähetti vetoomuksen presidentti Vladimir Putinille, jossa he vaativat toimia murhaajien pidättämiseksi. Joulukuussa Pietarin poliisi pidätti seitsemän epäiltyä.


title: Timur Kacharava

text: Elokuussa 2007 Kacharavaa puukottanut uusnatsi tuomittiin 12 vuoden vankeuteen murhasta sekä kiihotuksesta kansanryhmää vastaan. Kuusi muuta tekoon osallistunutta saivat lyhyempiä tuomioita, joista osa oli ehdollisia.


title: Niin kuin taivaassa

text: Niin kuin taivaassa ("Så som i himmelen") on vuonna 2004 ensi-iltansa saanut ruotsalaisen Kay Pollakin ohjaama elokuva. Se kertoo kansainvälisesti menestyneestä kapellimestarista, joka sydänkohtauksen saatuaan palaa kotiseudulleen Norlannin maaseudulle, ostaa vanhan kansakoulun ja ryhtyy johtamaan amatööreistä koostuvaa kuoroa. Hän rakastuu paikalliseen nuoreen naiseen ja joutuu monin tavoin keskelle pienen kyläyhteisön välienselvittelyjä.


title: Niin kuin taivaassa

text: Vuonna 2015 elokuva sai itsenäisen jatko-osan "Myös maan päällä".


title: Traryd

text: Traryd on taajama Markarydin kunnassa Etelä-Ruotsissa. Se sijaitsee Kronobergin läänissä ja Smålandin maakunnassa. Vuoden 2010 lopussa taajamassa oli 660 asukasta.


title: Traryd

text: Traryd on aikaisemmin ollut kauppala, johon kuului Trarydin taajamaa huomattavasti laajempi alue. Trarydin ja Hinnerydin maalaiskunnat yhdistettiin Trarydin kauppalaksi vuoden 1952 kuntauudistuksessa. Kauppalan alueella sijaitsi myös Trarydin taajamaa suurempi Strömsnäsbrukin taajama. Trarydin kauppalasta tuli osa Markarydin kuntaa vuonna 1971. Kauppalalla oli käytössään oma vaakuna.


title: Hovmantorp

text: Hovmantorp on taajama Lessebon kunnassa Etelä-Ruotsissa. Se sijaitsee Kronobergin läänissä ja Smålandin maakunnassa. Vuoden 2010 lopussa taajamassa oli 2 991 asukasta.


title: Hovmantorp

text: Hovmantorp on aikaisemmin ollut myös taajaväkinen yhdyskunta ja kauppala. Kauppalaan kuului huomattavasti nykyistä taajamaa suurempi alue. Hovmantorpin taajaväkinen yhdyskunta perustettiin samannimiseen maalaiskuntaan vuonna 1919. Yhdyskunta lakkautettiin vuoden 1952 kuntauudistuksessa, jolloin Hovmantorpin ja Furubyn maalaiskunnat yhdistettiin Hovmantorpin kauppalaksi. Kauppala jaettiin vuonna 1971, jolloin Hovmantorpin seurakunta liitettiin Lessebon kuntaan ja Furubyn seurakunta Växjön kuntaan.


title: Siam Sunset – auringonlaskun väri

text:
Siam Sunset - auringonlaskun väri ("Siam Sunset") on vuonna 1999 ensi-iltansa saanut John Polsonin ohjaama australialainen romanttinen komedia.
Maalitehtaan kemistinä työskentelevä Perry (Linus Roache) masentuu vaimonsa kuoltua oudossa onnettomuudessa. Hän voittaa palkinnon ja matkustaa Australiaan. Turistibussissa hän tapaa Gracen (Danielle Cormack), ja nämä kovia kokeneet rakastuvat.


title: Tapio Kankaanpää

text: Tapio Kankaanpää (s. 1985 Huittinen) on suomalainen teatteriohjaaja, käsikirjoittaja ja taikuri.


title: Tapio Kankaanpää

text: Tapio Kankaanpään töitä on nähty näyttämöillä ympäri Suomea muun muassa KokoTeatterissa, Rakastajat-teatterissa, Teatteri Avoimissa Ovissa ja Rauman Kaupunginteatterissa. Hän on työskennellyt myös taikurina ja ollut toteuttamassa illuusioita muun muassa Helsingin Kaupunginteatterin Teatteristudio Pasilassa.


title: Gino Caviezel

text: Gino Caviezel (s. 23. kesäkuuta 1992) on sveitsiläinen alppihiihtäjä, joka edustaa SV Beverin -seuraa.


title: Gino Caviezel

text: Vuonna 2012 Caviezel sijoittui viidenneksi nuorten MM-kilpailujen supersuurpujottelussa. Seuraavana vuonna hän sai nuorten MM-hopeaa alppiyhdistetyssä. Caviezel sijoittui sekä Schladmingin 2013 ja Sankt Moritzin 2017 MM-kilpailuissa että Pyeongchangin olympialaisissa 2018 suurpujottelussa 15:nneksi.


title: Gino Caviezel

text: Maailmancupissa hän kilpaili ensimmäisen kerran Alta Badian suurpujottelussa joulukuussa 2011. Ensimmäiset maailmancupin pisteensä hän saavutti tammikuussa 2013 oltuaan 11:s Adelbodenin suurpujottelussa. Toistamiseen hän saavutti saman sijoituksen joulukuussa 2014 Åren suurpujottelussa. Kymmenen parhaan joukkoon hän sijoittui ensimmäisen kerran oltuaan yhdeksäs Alta Badian suurpujottelussa joulukuussa 2014. Parhaimmillaan hän on ollut seitsemäs Alta Badian parisuurpujotteluissa joulukuussa 2015 ja 2016.


title: Gino Caviezel

text: Myös hänen veljensä, Mauro Caviezel, on alppihiihtäjä.


title: Anitan valinta

text:
Anitan valinta ("Anita no perd el tren") on vuonna 2001 ensi-iltansa saanut katalonialaisen Ventura Ponsin ohjaama elokuva.
Keski-ikäinen Anita menettää elinikäisen työpaikkansa elokuvateatterissa, kun uusi omistaja haluaa purkaa talon uuden multiplex-teatterin tieltä. Purkutöiden alettua Anita tulee yhä teatterin luo katselemaan lihaksikkaita ja paidattomia työmiehiä ja tapaa kaivinkoneenkuljettaja Antonion, joka on naimisissa. He rakastuvat ja alkavat tapailla illan tullen salaa kynttilänvalossa työmaan parakissa.


title: Erkki Halme

text: Erkki Heimo Aukusti Halme (11. syyskuuta 1912 Sortavala – 1. syyskuuta 1989 Helsinki) oli suomalainen kalastusbiologi. Hän oli vuodesta 1946 Helsingin yliopiston kalastustieteen ja sovelletun limnologian dosentti, maataloushallituksen kalataloudellisen tutkimustoimiston johtaja (professori) vuodesta 1951.


title: Protolysoitumisaste

text: Protolysoitumisaste on kemiassa matemaattinen käsite, joka kertoo, kuinka monta prosenttia heikosta haposta tai emäksestä on protolysoitunut, kun niitä on liuotettu veteen. Protolysoitumisastetta laskettaessa tulee tuntea heikkojen happojen ja emästen alkukonsentraatio ja niiden vastinemästen ja -happojen tasapainokonsentraatiot, jotka voidaan ratkaista happo- ja emäsvakion lausekkeiden avulla. Heikon hapon tapauksessa protolysoitumisaste lasketaan hapon vastinemäksen tasapainokonsentraation ja hapon alkukonsentraation osamääränä, joka kerrotaan sadalla. Vastaavasti heikon emäksen tapauksessa se lasketaan emäksen vastinhapon tasapainokonsentraation ja emäksen alkukonsentraation osamääränä, joka kerrotaan sadalla. Vahvat hapot ja emäkset protolysoituvat täysin, joten niiden protolysoitumisaste on 100 %.


title: Hawaii, Oslo

text: Hawaii, Oslo on vuonna 2004 ensi-iltansa saanut Erik Poppen ohjaama norjalainen draamaelokuva.


title: Hawaii, Oslo

text: Vidar (Trond Espen Seim) työkentelee mielisairaalassa. Öisin hän yrittää pitää itsensä hereillä, koska monet hänen painajaisistaan ovat osoittautuneet enneuniksi.


title: Robby Kelley

text: Robby Kelley (s. 26. toukokuuta 1990 Starksboro, Vermont) on yhdysvaltalainen alppihiihtäjä, joka edustaa University of Vermont Ski Teamiä. Hänen äitinsä, Lindy Kelley, sekä hänen sisaruksensa Tim ja Jessica ovat myös alppihiihtäjiä. Jimmy Cochran ja Ryan Cochran-Siegle ovat hänen serkkujaan.


title: Robby Kelley

text: Kelley kilpaili maailmancupissa ensimmäisen kerran Söldenin suurpujottelussa lokakuussa 2012. Ensimmäiset maailmancupin pisteensä hän saavutti tammikuussa 2013 oltuaan 23:s Adelbodenin suurpujottelussa.


title: Kroatianvinttikoira

text: Kroatianvinttikoira ("Hrvatski hrt") eli istrianvinttikoira ("Istarski hrtoliki gonič/Istarski hrt") on sukupuuttoon kuollut kroatialainen koirarotu.


title: Kroatianvinttikoira

text: Kroatianvinttikoira edusti fenotyypiltään vinttikoiran ja ajokoiran välimuotoa, ja sen toinen kroatialainen nimitys "hrtoliki gonič" tarkoittaakin "vinttikoiramainen ajokoira". Tällä viitataan käytännössä podencojen rotutyyppiin, mitä se eniten muistuttikin: sen runko oli hoikka ja elegantti, se muistutti muinaisten faaraoiden koiria (kuten egyptinmetsästyskoiraa) ja se metsästi näkönsä avulla.


title: Kroatianvinttikoira

text: Rotu oli hyvin vanha ja se mainitaan usein kroatialaisessa koirakirjallisuudessa. Se on lisäksi kuvattu Vincent iz Kastvan kuuluisaan freskoon "Kuoleman tanssi" ("Mrtvački ples"). Sen yläleuan neljäs välihammas oli samankaltainen kuin sakaalilla, jonka uskotaankin olleen geneettisesti sukua sille.


title: Florian Eisath

text: Florian Eisath (s. 27. marraskuuta 1984) on italialainen alppihiihtäjä, joka edustaa Gruppi Sportivi Fiamme Giallea.


title: Florian Eisath

text: Eisath kilpaili maailmancupissa ensimmäisen kerran Alta Badian suurpujottelussa joulukuussa 2004. Ensimmäiset maailmancupin pisteensä hän saavutti joulukuussa 2005 oltuaan 24:s Kranjska Goran suurpujottelussa. Kymmenen parhaan joukkoon hän sijoittui ensimmäisen kerran oltuaan kuudes Adelbodenin suurpujottelussa tammikuussa 2015. Toistamiseen hän saavutti saman sijoituksen Beaver Creekin suurpujottelussa joulukuussa 2015. Ensimmäisen palkintosijansa hän saavutti oltuaan kolmas Alta Badian suurpujottelussa joulukuussa 2016.


title: Florian Eisath

text: Eisath sijoittui Vailin / Beaver Creekin MM-kilpailuissa 2015 suurpujottelussa kahdeksanneksi. Pyeongchangin olympialaisissa 2018 hän oli samassa lajissa neljästoista.


title: Rakkaudesta peliin

text: Rakkaudesta peliin () on vuonna 1999 ensi-iltansa saanut yhdysvaltalainen draamaelokuva, jonka on ohjannut Sam Raimi. Elokuva perustuu Michael Shaaran samannimiseen romaaniin. Elokuvassa Kevin Costner esittää baseballin pelaajaa.


title: Hajulaukka

text: Hajulaukka ("Allium siculum", syn. "Nectaroscordum siculum") kuuluu laukkojen sukuun, toisinaan se on luokiteltu "Nectaroscordum"-sukuun. Lajin on nimennyt italialainen Bernardino da Ucria vuonna 1793. Hajulaukkaa esiintyy Ranskassa ja Italiassa. Sitä kasvatetaan myös koristekasvina.


title: Hajulaukka

text: Hajulaukka kasvattaa sadasta 120:een senttimetriä korkeat kukkavanat, joiden päähän muodostuu sarja nuokkuvia kukkia. Ne ovat kellomaisia, vaaleita ja liilakuvioisia. Kasvin lehdistä lähtee murskattuna voimakasta pahaa hajua.


title: Eugène Coulon

text: Eugène Coulon voi viitata seuraaviin:


title: Douglas B-66 Destroyer

text: Douglas B-66 Destroyer on suihkumoottorikäyttöinen taktinen keskiraskas pommikone. Tyyppi kehitettiin Yhdysvaltain ilmavoimille laivaston Douglas A-3 Skywarrior -koneen pohjalta. B-66 Destroyerissa ei ollut tukialusvarusteita, kuten esimerkiksi jarrukoukkua tai taitettavia siipiä.


title: Douglas B-66 Destroyer

text: Konetyyppi vakuutti ensi alkuun ilmavoimien edustajat suorituskyvyllään, mutta Sharpen mukaan koneen huoltotarve vaikutti palvelusiän elinkaareen, joka jäi jokseenkin lyhykäiseksi (noin 15 vuotta). Huoltotoimet olivat osoittautuneet kalliiksi ja hankaliksi.


title: Douglas B-66 Destroyer

text: B-66 Destroyerin huippunopeus oli A-3 Skywarrioria suurempi: 1 020 km/h. Kone oli 60 senttimetriä pidempi, 3 senttimetriä korkeampi ja sen siipien pinta-ala oli noin 3 neliömetriä pienempi kuin A-3:ssa. B-66 Destroyerin tyhjäpaino oli lähes 2 000 kg ja enimmäislentoonlähtöpaino jonkin verran (1000 paunaa eli noin 454 kg) verrokkiaan suurempi.


title: Douglas B-66 Destroyer

text: Osa tyypin koneista sai merkinnän EB-66 tai RB-66, jotka viittasivat lentotiedusteluun sekä ELSO-häirintätehtäviin. 5 443 kg pommikuorman kuljettamaan kyennyt kone pystyi myös taktisiin ydinpommituksiin. Konetyyppi osallistui Vietnamin sotaan, ja se vedettiin pois palveluskäytöstä vuonna 1973.


title: Pyörryksissä

text: Pyörryksissä () on vuonna 2000 ensi-iltansa saanut Harold Ramisin ohjaama elokuva. Se on uudelleenfilmatisointi Peter Cookin ja Dudley Mooren käsikirjoittamasta vuoden 1967 elokuvasta "Ystäväni paholainen", jonka ohjasi Stanley Donen. Tarina on komediallinen muunnelma Faust-legendasta.


title: Eugène Coulon (vesipalloilija)

text: Eugène Coulon oli ranskalainen vesipalloilija ja olympiamitalisti. Hän osallistui seurajoukkueensa Pupilles de Neptune de Lillen kanssa Pariisin olympialaisiin 1900, joista joukkue voitti pronssia.


title: SS Yongala

text: Matkustajalaiva SS Yongala upposi Cape Bowling Greenissä, Australian Queenslandissa on 23. maaliskuuta 1911. Matkalla Melbournesta Cairnsiin se joutui sykloniin ja upposi Townsvillen eteläpuolelle. Osia hylystä ja sen lastista rantautui viitaten siihen, että aluksen pohja olisi tullut piilossa olevan kiven repimäksi.


title: SS Yongala

text: Kaikki 122 laivalla ollutta ihmistä menehtyi, mikä tekee tapauksesta yhden Australian pahimmista merionnettomuuksista. Hylky löydettiin vasta vuonna 1958. Siitä on tullut kansainvälisesti tunnettu sukellus- ja turistikohde.


title: Veikko Halme

text: Armas Lauri Veikko Halme (19. lokakuuta 1916 Viipuri – 4. tammikuuta 1988 Turku) oli suomalainen taloustieteilijä. Hän oli Turun kauppakorkeakoulun kansantaloustieteen professori 1957–1983 ja rehtori vuodesta 1959. Hän oli myös yhteiskunnallisesti aktiivi kunnallispolitiikassa ja oli presidentin valitsijamies.


title: Veikko Halme

text: Halme kirjoitti ylioppilaaksi Helsingin suomalaisesta normaalilyseosta 1935 ja valmistui Helsingin yliopistosta filosofian kandidaatiksi 1940, filosofian lisensiaatiksi 1955 ja filosofian tohtoriksi 1955. Lisäoppia hän hankki opintomatkoillaan, joita hän teki Englantiin 1937, Saksaan 1939 ja Yhdysvaltoihin 1950–1951.


title: Veikko Halme

text: Työuransa Halme aloitti Suomen Birminghamin konsulinviraston sihteerinä 1937 ja työskenteli vuodet 1938–1939 Bremenin konsulinvirastossa. Pohjoismaiden Yhdyspankin kirjeenvaihto-osaston virkailijana hän oli 1941 ja sosiaaliministeriön vakuutusasiain osaston ylimääräisenä aktuaarina 1944–1945. Seuraavaksi Halme työskenteli Suomen ulkomaankauppaliiton virkailijana 1945–1946, Kansallis-Osake-Pankin luottotieto-osastolla 1946–1947, Yksityisyrittäjäin liitossa 1947–1948 ja Talouselämä-lehden päätoimittajana 1948–1950. Suomen Pankin taloustieteellisessä tutkimuslaitoksessa hän toimi tutkijana 1951–1955 ja Helsingin kaupungin investointikomitean sihteerinä 1955–1957. Yliopistouransa Halme aloitti Helsingin yliopiston kansantaloustieteen dosenttina ja virkaa toimittavana professorina 1957–1959. Turun kauppakorkeakoulussa Halme oli kansantaloustieteen professorina 1957–1983 ja koulun rehtorina 1959–1962 ja 1968–1978. Turussa hän toimi myös kaupunginvaltuuston jäsenenä 1965–1976.


title: Pentti Halonen

text: Pentti Ilmari Halonen (27. huhtikuuta 1914 Kuopio – 27. marraskuuta 1983 Helsinki) oli suomalainen lääkäri ja professori.


title: Pentti Halonen

text: Halosen vanhemmat olivat rakennusmestari Erkki Halonen ja Henni Rytkönen ja puoliso vuodesta 1944 sisustusarkkitehti Lilli Kolmijoki. Hän tuli ylioppilaaksi Kuopion yhteiskoulusta 1932, valmistui lääketieteen lisensiaatiksi 1941 ja väitteli samana vuonna lääketieteen tohtoriksi. Sisätautien erikoislääkäri Halosesta tuli 1945 ja sydäntauitien 1957. Halonen oli Wihurin tutkimuslaitoksen Salus-koesairaalan ylilääkäri vuodesta 1947, Helsingin yliopiston sisätautiopin dosentti vuosina 1946–1953 ja professori 1953–1981. Hän tutki erityisesti sydäntauteja. Halonen pani alulle nykyaikaisen suomalaisen kardiologian. Suomen Kardiologinen Seura jakaa joka toinen vuosi Pentti Halosen mukaan nimetyn tunnustuspalkinnon. Halosen täti arkkitehti Kerttu Rytkönen suunnitteli Salus-sairaalan ja toimintaa ylläpitivät sairaanhoitajatädit Ida ja Maria Rytkönen.


title: Morvern Callar

text:
Morvern Callar on vuonna 2002 ensi-iltansa saanut Lynne Ramsayn ohjaama elokuva.
Morvern Callar on nuori nainen pienessä skotlantilaisessa satamakaupungissa. Jouluaamuna hän herää ja huomaa poikaystävänsä tehneen itsemurhan ja jättäneen jälkeensä valmiin mutta julkaisemattoman esikoisromaanin käsikirjoituksen. Hän vaihtaa sen kansilehteen oman nimensä ja matkustaa Espanjan Almeriaan, jossa myy käsikirjoituksen kustantajalle omanaan.


title: Eugène Coulon (yleisurheilija)

text: Eugène Coulon (2. kesäkuuta 1899 – 11. maaliskuuta 1971) oli ranskalainen yleisurheilija, joka kilpaili pituushypyssä. Hänen seuransa oli Association Sportive Béziers. Coulon osallistui Antwerpenin olympialaisiin 1920, joissa hän sijoittui karsinnassa yhdenneksitoista eikä päässyt finaaliin asti. Hän hyppäsi samana vuonna ennätyksensä 672 cm.


title: Međimurjenkoira

text: Međimurjenkoira ("Mali međimurski pas") eli međi on kroatialainen koirarotu. Sillä ei ole FCI:n tunnustusta, mutta se on kotimaansa kansallisen kennelliiton "Hrvatski Kinoloski Savez" hyväksymä. Rodun nimessä esiintyvä đ-kirjain tulee lausua kuin sen tilalla olisi dj-kirjainyhdistelmä.


title: Međimurjenkoira

text: Međimurjenkoira kuuluu fenotyypiltään pieniin susimaisiin koiriin. Se muistuttaa pystyine korvineen hieman länsigöötanmaanpystykorvaa ja welsh corgia, mutta on piirteiltään näitä selvästi maatiaismaisempi. Sen maksimisäkäkorkeus on 30 cm ja rungon pituus on yhden kolmaosan säkäkorkeutta suurempi. Karvapeite on suora, jäykkä ja keskipitkä tai lyhyt. Väritys vaihtelee, mutta suosituimpiin kuuluvat tricolor (musta-ruskea-valkoinen), mustavalkoinen ja harmaankirjava. Raajat ovat voimakkaat, suorat ja lyhyet ja käpälät pyöreät. Häntä on keskipitkä.


title: Međimurjenkoira

text: Rotua on kasvatettu yli 100 vuoden ajan Međimurjen alueella ja muissa osissa Luoteis-Kroatiaa. Sitä on kasvatettu perinteisesti maaseudulla, jossa sitä käytetään pihavahtina ja tuholaiseläinten torjujana. Sitä pidetään kuitenkin nykyisin myös kaupungissa, ja pienen kokonsa ansiosta se soveltuu hyvin urbaaneihin olosuhteisiin.


title: Međimurjenkoira

text: Kroatian Kennelliitto tunnusti međimurjenkoiran kroatialaiseksi roduksi vuonna 2010, ja se esiteltiin julkisesti ensi kerran "pieni međimurjelainen koira" -esityksessä Zagrebin kansainvälisessä koiranäyttelyssä samana vuonna.


title: Väritetty totuus

text:
Väritetty totuus ("Shattered Glass") on vuonna 2003 ensi-iltansa saanut Billy Rayn käsikirjoittama ja ohjaama elokuva.
Elokuva on tosipohjainen tarina Washingtonissa 1990-luvun loppupuolella työskennelleestä nuoresta toimittajasta Stephen Glassista, jonka onnistui tehdä enemmän tai vähemmän tekaistuja juttuja "The New Republic" -lehteen kolmen vuoden ajan.


title: Johann Zehetner

text: Johann Josef "Hans" Zehetner (4. syyskuuta 1912 Wien – 29. joulukuuta 1942) oli itävaltalainen käsipalloilija ja olympiamitalisti. Hän osallistui Berliinin olympialaisiin 1936, joissa Itävalta voitti hopeaa ja Zehetner pelasi kahdessa ottelussa.


title: Joutsenlaulu (elokuva)

text: Joutsenlaulu ("The Trumpet of the Swan") on vuonna 2001 ensi-iltansa saanut Richard Richin ja Terry L. Nossin ohjaama animaatioelokuva, joka perustuu E.B. Whiten lastenkirjaan.


title: Konrad Emil Holm

text: Konrad Emil Holm (15. elokuuta 1843 Pori – 6. maaliskuuta 1928 Helsinki) oli suomalainen kustantaja.


title: Konrad Emil Holm

text: Holmin vanhemmat olivat merikapteeni Konrad Holm ja Emma Lovisa Söderlund. Hän kävi kauppaopiston Tukholmassa ja tuli sitten apulaiseksi Waseniuksen kirjakauppaan Helsinkiin. Ostettuaan liikkeen itselleen 1867 hän alkoi harjoittaa sen yhteydessä myös kustannustoimintaa, mistä syntyi K. E. Holmin kustannusliike ja muodostui vuodesta 1890 alkaen hänen päätyönsä. 1800-luvun loppupuolella kustannusliikkeen toiminta oli huomattavan laajaa, se julkaisi muun muassa Topeliuksen, Cygnaeuksen ja Wecksellin teoksia, kuten myös tieteellisiä tutkimusjulkaisuja. Topeliukselta julkaistujen teosten joukossa oli muun muassa hänen kirjansa "En Resa i Finland". Kustantamo julkaisi myös suosittuja sävelkokoelmia kuten Taavi Hahlin "Ylioppilaslauluja" ja "Sävelistö" sekä "Det sjungande Finland", samoin kuin oppikirjoja sekä käännöksinä eurooppalaista kaunokirjallisuutta ja luonnontieteellisiä teoksia. Kustantamon toiminta loppui vuoteen 1925 mennessä.


title: Konrad Emil Holm

text: Holmin puoliso vuodesta 1870 oli Lovisa Wilhelmina Liewendahl (k. 1927).


title: Praia das Bananas

text: Praia das Bananas () on hiekkaranta Guineanlahdella sijaitsevan ja São Tomé ja Príncipen saarivaltioon kuuluvalla Príncipen saarella. Banaaninmuotoinen Praia das Bananas sijaitsee Príncipen pohjoisosassa ja on yksi São Tomé ja Príncipen tunnetuimmista rannoista.


title: Praia das Bananas

text: Ranta sijaitsee noin 15 minuutin kävelymatkan päässä roça Belo Monten plantaasilta. Príncipen pohjoisosassa niin ikään sijaitsevaan Bom Bomin lomakeskukseen on 25 minuutin venematka. Rannalla on kuvattu Bacardin rommimainos.


title: Peppi Etelämerellä

text: Peppi Etelämerellä ("Pippi i Söderhavet") on vuonna 1999 ensi-iltansa saanut Paul Rileyn ohjaama pitkä animaatioelokuva. Se pohjautuu Astrid Lindgrenin Peppi Pitkätossu -hahmoon ja siitä tehtyyn kanadalaiseen 26-osaiseen televisiosarjaan.


title: William Hammar

text: Carl William Hammar (21. maaliskuuta 1875 Tammisaari – 20. toukokuuta 1951 Turku) oli suomalainen oopperalaulaja, ääneltään basso. Hän oli 1907–1910 kiinnitettynä Saksassa oopperanäyttämöillä. Sen jälkeen 1911 oli perustamassa Suomalaista oopperaa ja esiintyi siinä vuoteen 1930. Hän oli Helsingin pohjoisen ruotsalaisen seurakunnan kanttori 1915–1940 ja Helsingin konservatorion opettaja 1917–1931.


title: William Hammar

text: William Hammarin isä oli Tammisaaren pormestari Carl Jakob Hammar (1845–1892).


title: Harmopystyperä

text: Harmopystyperä ("Clostera anachoreta") on melko harvinainen nirkkoihin kuuluva yöperhonen.


title: Harmopystyperä

text: Harmopystyperän etusiivet ovat pohjaväriltään ruskehtavan harmaat. Siiven tyviosassa erottuu kaksi himmeää, vaaleaa poikkiviirua ja kärkiosassa ykksi selkeä valkoinen poikkiviiru. Siiven kärkiosa on etureunastaan laajalti tummanharmaa ja valkoinen poikkiviiru kulkee tummanharmaan alueen läpi. Valkoisen poikkiviirun ulkopuolella siiven takaosassa on kaksi mustaa täplää, joista taaempi on pienempi. Takasiivet ovat kellertävänharmaat ja etusiipiä vaaleammat. Perhosen ruumis on ruskeanharmaa, siipien sävyä tummempi ja keskiruumiin selkäpuolella on kapea mustanharmaa juova. Siipiväli 25–35 mm.


title: Harmopystyperä

text: Lajin levinneisyys ulottuu Pohjois-Espanjasta Välimeren alueen ja Keski-Euroopan poikki Aasiaan, aina Japaniin ja Taiwanille saakka. Pohjoismaissa sitä tavataan vakinaisena vain Suomessa, Ruotsissa ja pienellä alueella Norjassa. Suomessa harmopystyperää tavataan Oulu-Lieksa-linjan eteläpuolella, mutta havainnot painottuvat etelään, itään ja länsirannikolle. Ahvenanmaalta laji puuttuu. Perhoset ovat lennossa kahtena sukupolvena, joista ensimmäinen lentää toukokuulta kesäkuun loppuun ja toinen heinäkuusta elokuun loppuun. Toinen sukupolvi on harvinainen ja syntyy vain lämpiminä kesinä. Yksittäisellä elinpaikalla perhosia tavataan korkeintaan kahden viikon ajan.


title: Harmopystyperä

text: Harmopystyperä suosii elinpaikakseen pääasiassa valoisia lehti- ja sekametsiä ja metsänreunuksia, joissa kasvaa vanhoja haapoja lämpimillä paikoilla, eikä sitä yleensä tavata elinympäristönsä ulkopuolelta. Punapystyperä asuttaa usein samoja paikkoja harmopystyperän kanssa. Tavallisesti perhosia tavataan vain yksitellen ja koiraiden lento alkaa varsin myöhään yöllä, usein vasta puolenyön jälkeen. Koiraat tulevat valolle, mutta naaraat erittäin harvoin. Tämä johtunee naaraiden oleskelusta enimmäkseen korkealla latvustoissa.


title: Harmopystyperä

text: Parittelu kestää noin 20 tuntia, jonka ajan koiras roikkuu naaraan peräpäästä ja naaras munii lehtien alapinnoille 100–200 munaa jopa 50 munan ryhmiksi. Toukat elävät aluksi muutaman kymmenen yksilön ryhminä piilottelellen yhteensitomiensa lehtien välissä. Myöhemmin toukat elävät yksin ja vapaina lehdillä. Ne viihtyvät korkeassa ilmankosteudessa ja auringonpaisteessa. Toukkia tavataan harvakseltaan, sillä luultavasti suurin osa niistä elää ylhäällä latvustoissa ja ne ovat aktiivisia lähinnä öisin. Täysikasvuisena toukka tekee kotelokopan yhteensidottujen lehtien väliin ja koteloituu sinne. Syksyllä rakennelma putoaa lehtien mukana maahan ja kotelo on talvehtiva elämänvaihe. Havaittujen perhosten määrä on suurempi runsaslumisten talvien jälkeen ja ilmeisesti huonompina talvina osa koteloista kuivuu pakkasessa.


title: Harmopystyperä

text: Ruotsissa harmopystyperä on luokiteltu silmälläpidettäväksi. Norjassa se on uhanalainen.


title: Harmopystyperä

text: Toukan ravintokasveja ovat haapa ("Populus tremula") sekä erilaiset pajut ("Salix").


title: Mene, tiedä

text: Mene, tiedä ("Va savoir") on vuonna 2001 ensi-iltansa saanut Jacques Rivetten ohjaama elokuva.


title: Ruskopystyperä

text: Ruskopystyperä ("Clostera anastomosis") on harvinainen nirkkoihin lukeutuva yöperhonen.


title: Ruskopystyperä

text: Ruskopystyperän siipien väri on ruskea, mutta sävy vaihtelee yksilöittäin erittäin paljon vaalean kellanruskeasta tumman harmaanruskeaan ja siivissä on usein hieman violettia sävyä. Etusiiven poikki kulkee kolme vaaleaa poikkiviirua, joista kahden uloimman välissä on lisäksi lyhyempi vinottainen viiru, jonka vuoksi viirut muodostavat N-kirjaimen muotoisen kuvion. Viirujen selkeys vaihtelee yksilöittäin, mutta yleensä ne eivät erotu kovin kontrastisina. Siiven kärkiosassa on laaja, aivan hiukan muuta siipeä tummempi laikku. Siiven ulkosyrjän tuntumassa on tumma, erillisiksi täpliksi jakaantunut poikkiviiru. Takasiivet ovat etusiipien väriset ja kuviottomat. Perhosen ruumis on siipien värinen, mutta keskiruumiin selkäpuolella on tummanruskea kiilamainen täplä. Siipiväli vaihtelee 30–44 mm, mikä tekee perhosesta pienimmilläänkin selvästi kookkaamman, kuin muutoin melko samannäköisen pikkupystyperän ("Clostera pigra") suurimmat yksilöt.


title: Ruskopystyperä

text: Lajin levinneisyys ulottuu Pohjois-Espanjasta ja Välimeren rannikolta Keski-Euroopan poikki Baltiaan ja idässä aina Kiinaan, Koreaan ja Japaniin asti. Läntisimmästä Euroopasta laji puuttuu. Pohjoismaissa sitä tavataan ainoastaan Ruotsin länsirannikolla sekä Öölannissa ja Gotlannissa, Ahvenanmaalla ja eteläisessä Suomessa. Tanskan Bornholmin saarella elänyt populaatio on luultavasti hävinnyt, eikä sieltä ole havaintoja vuoden 1993 jälkeen. Levinneisyysalue Manner-Suomessa jää suunnilleen Rauma-Joensuu-linjan eteläpuolelle, mutta havainnot keskittyvät etelärannikolle sekä Itä-Suomen sisämaahan. Perhoset lentävät kahtena sukupolvena, joista ensimmäinen on liikkeellä kesäkuun lopulta heinäkuun lopulle huipun sijoittuessa heinäkuun alkupuolelle ja toinen elo-syyskuussa. Vähälukuinen toinen sukupolvi kehittyy Pohjoismaissa kuitenkin vain harvoin lämpiminä kesinä. Sen sijaan Keski-Euroopassa sukupolvia on säännöllisesti kaksi ja Etelä-Euroopassa jopa kolmesta neljään.


title: Ruskopystyperä

text: Ruskopystyperä elää paikoittaisena lämpimissä ja hieman kosteissa seka- ja lehtimetsissä, metsänreunoilla ja pensaikoissa. Vuosittaiset ilmastolliset vaihtelut muuttavat lajin esiintymistä yksittäisillä paikoilla. Laji on tavallisesti harvalukuinen, vaikka joskus tavatut yksilömäärät voivat olla suuriakin. Perhoset lentävät illan hämärtymisestä keskiyöhön ja lento alkaa aikaisemmin illalla kuin pystyperillä yleensä. Koiraat tulevat helposti valolle, mutta naaraita on valolle tulevista yksilöistä vain 5–10 %. Koiraat eivät ilmeisesti lennä kovin korkealla, sillä niitä voi löytyä myös kasvillisuutta haavimalla. Naaras ei kenties lennä lainkaan muutoin kuin muniessaan. Ennen valopyynnin yleistymistä lajia tavattiin pääasiassa vain toukkana.


title: Ruskopystyperä

text: Muniminen alkaa kahdesta kolmeen päivää parittelun jälkeen. Naaras tuottaa yleensä noin 200 munaa, mutta joskus munia syntyy jopa 600–800. Munat se laskee lehtien alapinnoille riveihin. Toukat elävät aluksi ryhminä viihtyen yhteensidottujen lehtien välissä, myöhemmin yksittäin tai pieninä ryhminä vapaina ravintokasveilla. Häirittyinä toukat pudottautuvat oksalta silkirihman varaan. Etelä-Euroopassa toukkien massaesiintymät voivat aiheuttaa puustotuhoja.


title: Ruskopystyperä

text: Heinä-elokuussa toukka kehrää taitteelle kehräämänsä lehden suojaan tai kaarnanrakoon talvehtimiskopan, ja Länsi-Palearktisen alueen ainoana nirkkolajina ruskopystyperä talvehtii toukkana. Toukka aktivoituu uudelleen keväällä ja on täysikasvuinen kesäkuun alkupuoliskolla. Koteloituminen tapahtuu yhteensidottujen lehtien väliin tehdyssä kotelokopassa. Laji on herkkä säänvaihteluille ja kotelon kokemat muutokset lämpötilassa ja kosteudessa näkyvät niistä kuorituvissa aikuisissa perhosissa huomattavina eroina värisävyssä ja kuvioinnin selkeydessä.


title: Ruskopystyperä

text: Ruotsissa ruskopystyperä on luokiteltu silmälläpidettäväksi, Tanskassa se on alueellisesti hävinnyt.


title: Ruskopystyperä

text: Toukan ravintokasveja ovat haapa ("Populus tremula") sekä monet pajulajit ("Salix").


title: Anton Lilius

text: Anton Lilius (16. kesäkuuta 1822 Vesilahti – 4. joulukuuta 1893 Saarijärvi) oli suomalainen Lilius-sukuun kuulunut pappi ja valtiopäivämies.


title: Anton Lilius

text: Liliuksen vanhemmat olivat varatuomari Anton Garbriel Lilius ja Maria Katarina Cajalén. Hän valmistui papiksi 1844 ja toimi ensin apulaisena useissa eri seurakunnissa, kunnes tuli kappalaiseksi Hattulaan 1858 ja Saarijärvelle 1867. Lilius toimi papiston edustajana yhteensä neljillä eri valtiopäivillä 1872-1885. Ensin mainittuna vuonna hän teki onnistuneen esityksen samanlaisen perintö- ja naimaosuuden myöntämisestä niin naiselle kuin miehellekin.


title: Anton Lilius

text: Lilius julkaisi 1851-1855 kuukausilehteä "Kristillinen Huvittaja eli Totiseen Jumalisuuteen kehoittavia kirjoituksia ja kertoelmia". Hän myös suomensi Hübnerin teoksen "Bibliallinen historia" (1850) sekä Martin Lutherin "Huonepostillan" (1878).


title: Anton Lilius

text: Liliuksen puoliso vuodesta 1848 oli Amanda Sofia Perdén (k. 1924). Kansanperinteen kerääjä Lilli Rainio (1861–1945) ja lääkäri, lähetystyöntekijä Selma Rainio (1873-1939) olivat heidän tyttäriään.


title: Idänpystyperä

text: Idänpystyperä ("Pygaera timon") on alkukesän nirkkoihin lukeutuva, kirjava yöperhonen. Se on sukunsa ainoa laji.


title: Idänpystyperä

text: Idänpystyperän silkinkiiltävien siipien pohjaväri vaihtelee harmaanruskeasta violetinruskeaan ja siipeä kuvioivat sävyltään tummemmat ja vaaleammat alueet. Sisempi ja ulompi poikkiviiru ovat valkoiset sisemmän ollessa melko leveä ja ulomman poikkiviirun kohdalla siiven etureunassa on puhtaanvalkoinen laikku. Vaalean tyvipoikkiviirun ulkopuolella siiven tyviosassa on violetinmusta juova, joka usein jakaantuu erillisiksi laikuiksi. Siiven ulkoreunan tuntumassa on vaalea ja sumeareunainen, melko leveä aaltoviiru, jonka sisäpuolella siiven etureunassa on usein tummaa varjostumaa. Takasiipien tyviosa on vaalean harmaanruskea ja reunaosa tummempi. Sävyjä erottaa reunoiltaan epäselvä valkoinen viiru. Siipiväli 35–45 mm.


title: Idänpystyperä

text: Lajin levinneisyys ulottuu itäisimmästä Keski-Euroopasta ja Baltiasta Venäjän poikki Kiinaan ja Japaniin. Pohjoismaissa sitä tavataan vain Suomessa ja hyvin rajallisella alueella Kaakkois-Ruotsin Smålandissa, missä se saattaa olla säilynyt reliktinä. Samanlaisia reliktiesiintymiä saattavat olla myös esiintymät Puolassa ja Tšekissä. Suomessa idänpystyperää tavataan suunnilleen Rauma-Joensuu-linjan eteläpuolella ja havainnot painottuvat vahvasti etelärannikon tuntumaan. Perhoset ovat lennossa yhtenä sukupolvena toukokuun alkupuolelta heinäkuun alkuun. Heinäkuusta lokakuulle saatetaan tavata harvinaisen toisen sukupolven perhosia.


title: Idänpystyperä

text: Idänpystyperä elää lehti- ja sekametsissä, metsänreunoilla, kulttuuriympäristöissä ja Suomen alueella jopa saaristossa. Naaraat ovat lennossa luultavasti vain alkuillasta ja niitä tavataan harvoin. Koiraiden lento alkaa myöhemmin ja ne myös tulevat helposti valolle. Koiraiden lento jatkuu keskiyölle, lämpimällä säällä pitempäänkin. Satunnaisesti perhosia on tavattu myös päivisin puiden rungoilta lepäämästä tai parittelusta.


title: Idänpystyperä

text: Naaras munii 150–200 munaa pieninä ryhminä tai yksitellen ja pari viikkoa myöhemmin kuoriutuvien toukkien ulkonäkö naamioi ne haavanoksiksi. Toukat ovat täysikasvuisia elokuun loppupuoliskolla, jolloin ne kehräävät kotelokopan useimmiten yhteensidottujen lehtien väliin, mutta joskus jopa maahan, ja koteoituvat sen sisään. Puusta kotelokoppa koteloineen putoaa syksyllä lehtien mukana maahan. Kotelo talvehtii.


title: Idänpystyperä

text: Ruotsin kansallisessa uhanalaisarvioinnissa idänpystyperä on luokiteltu vaarantuneeksi.


title: Idänpystyperä

text: Toukan ravintokasviksi tiedetään varmuudella vain haapa ("Populus tremula"), mutta toukkia on Venäjällä kasvatettu myös mustapoppelilla ("Populus nigra").


title: Itävallan moottoritieverkko

text: Itävallan moottoritieverkkoon kuului 1.1.2013 noin 1 700 kilometriä moottoritietä ja 485 kilometriä moottoriliikennetietä. Tällä hetkellä maassa ei ole rakenteilla merkittävästi uusia moottoriteitä, ja iso osa uusien moottoriteiden suunnitelmista on 70-luvulta, joten osa niistä on jo vanhentunut. Tällä hetkellä voimassa olevia suunnitelmia on vain noin 300 moottoritiekilometrille.


title: Itävallan moottoritieverkko

text: Maan moottoritieverkolla on yleinen nopeusrajoitus 130 km/h lukuun ottamatta kaupunkeja ja tunneleita. Tunneleiden nopeusrajoitus on enintään 100 km/h, ja varsinkin useisiin pitkiin tunneleihin on viime vuosina asennettu muuttuvat nopeusrajoitukset ja varoitusmerkit. Moottoritieverkkoa saavat käyttää vain ajoneuvot, joiden huippunopeus ylittää 60 km/h.


title: Itävallan moottoritieverkko

text: Itävallan lähes kaikki moottoritiet ovat maksullisia. Niiden käyttöön oikeuttavan Autobahnvignette-nimisen kortin voi ostaa joko 10 päivän, 2 kuukauden tai vuoden ajalle. Moottoriteillä on noin 30-50 kilometrin välein palvelualueita, joista isoin osa on auki 24 h/vrk. Yleensä palveluasemat ovat hyvin varusteltuja, ja niissä on vähintään polttonesteen myynti, kauppa ja ravintola. Tärkeimpien moottoriteiden isommista palveluasemista löytyy yleensä myös motelli.


title: Itävallan moottoritieverkko

text: Eritasoliittymät on numeroitu kilometrien mukaan tien alkupisteestä, esim. 72 kilometrin kohdalla olevan eritasoliittymän numero on 72. Toisin kuin Saksassa, Itävallassa ei erotella erikseen kolmi- ja nelihaaraisia usean moottoritien liittymiä tai tavallisia moottoritien eritasoliittymiä, vaan kaikkien eritasoliittymien nimi on Knoten.


title: Itävallan moottoritieverkko

text: Itävallan moottoritieverkolle on rakennettu vuoristojen takia yli 150 tunnelia, joista pisin on Arlbergin tunneli (n. 14 km) Moottoriliikennetiellä 16. Muista moottoriteistä pitkiä tunneleita löytyy mm. moottoriteiltä 9 ja 10, joista molemmilla on kaksi yli 5 kilometrin mittaista tunnelia. Tällä hetkellä maassa on rakenteilla parikymmentä ja suunnitteilla n. 50-100 uutta moottoritietunnelia. Pisimmät suunnitteilla olevat tunnelit ovat Ahrntalin tunneli Itävallan ja Italian rajalla ja Donau-Lobaun tunneli Wienin kehätiellä.


title: Itävallan moottoritieverkko

text: Kaikki yli 2,5 kilometrin pituiset tunnelit Itävallan moottoritieverkolla:


title: Itävallan moottoritieverkko

text: Valmistuneet tunnelit


title: Itävallan moottoritieverkko

text: Rakenteilla olevat tunnelit


title: Itävallan moottoritieverkko

text: Suunnitellut tunnelit


Päijät-Hämeen lintutieteellinen yhdistys on Lahtea kotipaikkanaan pitävä BirdLife Suomen jäsenyhdistys. Päijät-Hämeen lintutieteellinen yhdistys on perustettu vuonna 1970 ja sillä on noin 550 jäsentä. Yhdistyksen tavoitteena on edistää toiminta-alueellaan lintuharrastusta ja -tutkimusta, luonnon- ja ympäristönsuojelua sekä kestävää kehitystä. Yhdistyksen toimialueeseen kuuluvat Asikkala, Hartola, Heinola, Kärkölä, Lahti, Mäntyharju, Orimattila, Padasjoki, Pertunmaa ja Sysmä. Aiemmin yhdistyksen alueeseen ovat kuuluneet Artjärvi, Heinolan maalaiskunta, Hämeenkoski ja Nastola, jotka on kuntaliitoksissa liitetty muihin kuntiin. Yhdistyksen puheenjohtajana toimii Tapani Saimovaara.


Vuodesta 1971 alkaen Päijät-Hämeen lintutieteellinen yhdistys on julkaissut Päijät-Hämeen linnut -lehteä, joka ilmestyy nykyisin kahdesti vuodessa. Lehdessä julkaistaan artikkeleita sekä katsauksia maakunnassa tehdyistä lintuhavainnoista. Lehden päätoimittajana toimii Ohto Oksanen. Yhdistyksen muuta toimintaa ovat muun muassa lintuillat, opastetut linturetket, pinnarallit ja talkoot. Lisäksi yhdistys tavoitteidensa saavuttamiseksi tekee aloitteita ja esityksiä sekä antaa lausuntoja.


Päijät-Hämeen lintutieteellinen yhdistys ylläpitää havaintoarkistoa ja lintutilastoja Päijät-Hämeessä tehdyistä lintuhavainnoista. Havaintojen keruun menetelmänä ja uusimpien havainojen arkistona toimii Tiira -lintutietopalvelu. Päijät-Hämeessä on havaittu 312 eri lintulajia, joista viimeisimpänä uutena lajina tulipäähippiäinen Asikkalassa 16.5.2017. Pesivänä maakunnassa on havaittu 182 lajia ja talvikaudella (1.12.-29.2.) 157 lajia. Päijät-Hämeestä on löydetty kaksi Suomelle uutta lintulajia. Aroharmaalokki Lahdesta vuonna 1997 ja tammitikka Asikkalasta vuonna 2012.


title: Sandnes Ulf

text: Sandnes Ulf on vuonna 1911 perustettu norjalainen jalkapalloseura Sandnesin kaupungista Rogalandin läänistä. Seuran miesten edustusjoukkue pelaa kaudella 2015 maan toiseksi korkeimmalla sarjatasolla Adeccoligaenissa.


title: Sandnes Ulf

text: Seura on perustettu kesällä 1911 nimellä "Ulf" ja myöhemmin se otti käyttöön nimen "Ulf-Sandnes". Vuonna 2004 joukkue yhdistyi "Sandnes FK:n" kanssa ja otti käyttään nykyisen nimen. Seura otti haltuunsa Sandnes FK:n sarjapaikan Norjan 2. divisioonassa, eli kolmanneksi korkeimmalla sarjatasolla. Kaudella 2007 Sandnes Ulf voitti 2. divisioonan mestaruuden ja nousi Adecco-liigaan, josta se kuitenkin putosi yhden kauden jälkeen takaisin. Kaudella 2009 seura voitti jälleen 2. divisioonan ja palasi Adecco-liigaan. Putoaminen olisi jälleen ollut Sandnes Ulfin kohtalona, mutta Follo FK:n talousvaikeuksien vuoksi seura säilytti paikkansa sarjassa. Kaudella 2011 Sandnes Ulf sijoittui yllättäen Adecco-liigan toiseksi ja nousi ensimmäistä kertaa historiassaan Tippeligaeniin. Ensimmäinen kausi pääsarjatasolla päättyi sijalle 14 ja Sandnesin sarjapaikka säilyi.


title: Sandnes Ulf

text: Sandnes Ulf pelaa kotiottelunsa Sandnes Idrettsparkissa, jossa on 2260 istumapaikkaa. Vuoden 2008 jälkeen stadionia on remontoitu vastaamaan Norjan jalkapalloliiton asettamia vaatimuksia. Sandnes Ulfin paikalliskilpailijoita Stavangerin alueella ovat Viking FK ja Bryne FK, jotka ovat historian saatossa menestyneet Sandnesia paremman.


title: Wichmann (suku)

text: Wichmann ['vihman] on suomalainen saksalaista alkuperää oleva suku, johon on kuulunut eri alojen vaikuttajia. Osa suvun jäsenistä on käyttänyt nimestä lyhyempää muotoa "Wichman" ja osa on suomentanut sukunimen muotoon "Vihma".


title: Wichmann (suku)

text: Suku on lähtöisin Pohjois-Saksasta. Stralsundista kotoisin ollut räätälin poika Martin Christian Wichmann (1753–1804) toimi Rauman kaupunginvälskärinä ja suku polveutuu hänen pojastaan, apteekkari Carl Wichmannista (1792–1856), joka muun muassa perusti kirjaston Raumalle. Hänen jälkeläisissään oli apteekkareita useassa polvessa.


title: Schnellstraße 10 (Itävalta)

text: Mühlviertlerin moottoriliikennetie eli S10 on rakenteilla ja suunnitteilla oleva moottoriliikennetie Itävallassa Linzin ja Tšekin rajan välillä. Tien suunniteltu pituus on 38 kilometriä. Tie alkaa Linzin pohjoispuolelta Unterweitersdorfin eritasoliittymästä, johon moottoritie 7 loppuu ja päättyy Tšekin rajalle moottoritielle 3. Tien suunniteltu nopeusrajoitus on useiden tunnelien takia 100 km/h. Tielle on suunnitteilla n. 15 tunnelia ja sen arvioitu vuorokausiliikenne vuonna 2025 on 19.000-40.000 ajoneuvoa, joka on moninkertainen verrattuna nykyiseen liikennemäärään (10.000 ajoneuvoa/vrk).


title: Sarpsborg 08 FF

text: Sarpsborg 08 FF on vuonna 2008 perustettu norjalainen jalkapalloseura Sarpsborgista Østfoldin läänistä. Seuran miesten edustusjoukkue pelaa kaudella 2017–2018 maan korkeimmalla sarjatasolla Tippeligaenissa.


title: Sarpsborg 08 FF

text: Sarpsborg 08 FF perustettiin vuonna 2008, mutta joukkueen juuret ovat vuodessa 1999, jolloin 16 paikallista joukkuetta yhdistivät voimansa ja perustivat Sarpsborg Fotball -nimisen joukkueen. Seura otti perinteikkään, kuudesti Norjan cupin voittaneen Sarpsborg FK:n sarjapaikan Norjan 2. divisioonassa. Seuran historian ensimmäinen kausi 2000 päättyi putoamiseen ja SFK sekä Sparta FK vetäytyivät seurayhteistyöstä.


title: Sarpsborg 08 FF

text: Sarpsborg Fotball -projekti jatkui myöhemmin Borg Fotball -nimellä ja uusi seura nousi kaudella 2002 Norjan 2. divisioonaan, josta kuitenkin putosi vain yhden kauden jälkeen. Samaan aikaan Sparta nousi 2. divisioonaan ja seurat yhdistivät uudelleen voimansa nousten kaudella 2005 Adecco-liigaan nimellä FK Sparta Sarpsborg. Kauden 2007 jälkeen Sarpsborg FK palasi seurayhteistyöhön ja kaudella 2008 seurat yhdistyivät jälleen samaksi joukkueeksi. Kauden 2008 seura pelasi nimellä Sarpsborg Sparta FK ja otti nykyisen nimensä käyttöön vuonna 2009.


title: Sarpsborg 08 FF

text: Kaudella 2010 Sarpsborg 08 FF sijoittui Adecco-liigassa toiseksi ja nousi ensimmäistä kertaa Tippeligaeniin. Visiitti liigassa jäi yhteen kauteen, mutta 2012 Sarpsborgissa juhlittiin jälleen kakkossijaa Adecco-liigassa ja paluuta pääsarjatasolle.


title: Sogndal Fotball

text: Sogndal Fotball on vuonna 1926 perustetun norjalaisen Sogndal IL:n jalkapalloon keskittynyt alaseura. Seuran kotipaikka on Sogndalin pikkukaupungissa Sognin ja Fjordanen läänissä. Kaudella 2013 seuran miesten edustusjoukkue pelaa Norjan korkeimmalla sarjatasolla Tippeligaenissa.


title: Sogndal Fotball

text: Sogndal Fotball ei ole pitkän historiansa aikana onnistunut voittamaan mestaruutta sen paremmin liigassa kuin Norjan cupissakaan. Seuran historian paras sijoitus liigatasolla on kuudes sija kaudelta 1988. Cupin finaaliin Sogndal selvisi vuonna 1976, mutta hävisi SK Brannille 2–1.


title: Sogndal Fotball

text: Seura pelaa kotiottelunsa 4000 katsojaa vetävällä Fosshaugane Campusin stadionilla, jonka yhteydessä sijaitsee Sognin ja Fjordanen korkeakoulu.


title: 35 Biggest Hits

text: 35 Biggest Hits on yhdysvaltalaisen kantrimuusikko Toby Keithin kokoelma-albumi. Albumi ilmestyi 6. toukokuuta vuonna 2008, ja Keithin tunnetuimpien kappaleiden ohella albumi sisältää myös uuden, albumia varten tehdyn kappaleen "She's A Hottie", joka ilmestyi myös singlenä. Albumi sijoittui ilmestyessään Billboardin albumilistan toiselle sijalle, ja Billboardin kantrialbumien listalla se sijoittui kärkipaikalle.


title: NBA G League

text: NBA G League (tunnetaan myös nimellä G League, aikaisemmin NBA Development League) on Pohjois-Amerikassa pelattava koripallosarja. Siinä pelaa 26 joukkuetta, jotka kaikki ovatYhdysvalloista yhtä kanadalaista joukkuetta lukuun ottamatta. G-League toimii koripallon pääsarja NBA:n farmiliigana.


title: NBA G League

text: Ensimmäiset sarjaan varatut ja siinä pelanneet suomalaispelaajat olivat vuoden 2014 varaustilaisuudessa kolmannella vuorolla varattu Erik Murphy (Austin Spurs) ja kymmenentenä varattu Joonas Cavén (Reno Bighorns).


title: NBA G League

text: Vuodesta 2005 vuoteen 2017 G League tunnettiin nimellä NBA Development League (D-League), kunnes Gatorade nimettiin sarjan nimisponsoriksi ja sarjan uudeksi nimeksi tuli G League.


title: Magdalena Pajala

text: Emma Magdalena Sven-Eriksdotter Pajala (s. 11. maaliskuuta 1988 Jällivaara) on ruotsalainen maastohiihtäjä.


title: Magdalena Pajala

text: Vancouverin olympialaisissa 2010 Pajala sijoittui sprintissä kymmenenneksi. Hän hiihti myös viidenneksi sijoittuneessa Ruotsin viestijoukkueessa.


title: Magdalena Pajala

text: Maailmancupissa Pajala kilpaili ensimmäisen kerran 27. helmikuuta 2008 Tukholmassa, jossa hän hiihti perinteisen hiihtotavan sprintissä 48:nneksi. Maailmancupin pisteille hän pääsi ensimmäisen kerran Trondheimin perinteisen hiihtotavan kilpailussa maaliskuussa 2009 oltuaan 30:s. Kymmenen parhaan joukkoon Pajala pääsi ensimmäisen kerran Otepään perinteisen hiihtotavan sprintissä tammikuussa 2010 oltuaan kahdeksas. Parhaimmillaan hän on sijoittunut maailmancupissa neljänneksi Drammenin perinteisen tyylin sprintissä maaliskuussa 2010.


title: Ossian Hannelius

text: Herman Ossian Hannelius (11. huhtikuuta 1885 Lohja – 10. syyskuuta 1970 Helsinki) oli suomalainen sillanrakennuksen ja rakennusstatiikan professori Teknillisessä korkeakoulussa 1924–1956. Aiemmin hän oli ollut Valtion rautateiden siltakonstruktööri 1917–1925. Vuodesta 1925 lähtien hän suunnitteli siltoja Tie- ja vesirakennushallitukselle. Vuosina 1942–1951 hän oli Valtion teknillisen tutkimuslaitoksen staattisen ja sillanrakennuslaboratorion johtaja.


title: Marcos Lopes

text: Marcos Paulo Mesquita Lopes (s. 28. joulukuuta 1995 Belém, Brasilia) on portugalilainen jalkapalloilija, joka pelaa Ligue 1:n Lille OSC:ssä lainasopimuksella saman sarjan AS Monaco FC:stä. Hän on pelipaikaltaan hyökkäävä keskikenttäpelaaja.


title: Marcos Lopes

text: Brasiliassa Belémissä syntynyt Lopes pelasi 11-vuotiaasta asti Benfican akatemiassa ennen siirtymistä Manchester Cityyn heinäkuussa 2011. Hän sai huomiota vuotta myöhemmin noustuaan yllättäen Cityn harjoituskauden joukkueeseen ja sai peliaikaa kuudessa ottelussa seitsemästä Cityn ystävyysottelusta. Vaikka Lopes ei noussut välittömästi edustusjoukkueeseen elokuussa, hän pääsi vaihtopenkille Cityn FA Cupin kolmannen kierroksen otteluun Watfordia vastaan 5. tammikuuta 2013. Lopes pääsi kentälle 88. minuutilla ja teki vain kahden minuutin pelaamisen jälkeen Cityn kolmannen ja viimeisen maalin 3-0 -voitossa. Tämä teki hänestä Manchester Cityn nuorimman maalintekijän edustusjoukkueen virallisessa ottelussa. Seuraavalla kaudella hän pelasi kolme liigacupin ottelua Cityn voittaessa liigacupin mestaruuden.


title: Marcos Lopes

text: Lopes pelasi kauden 2014–2015 lainasopimuksella Lillessä, jossa pelasi 23 Ranskan pääsarjaottelua, ja teki kolme maalia. Hän siirtyi Citystä ranskalaiseen AS Monacoon 10 miljoonan euron siirtosummalla elokuussa 2015. Hän siirtyi lainalle saman sarjatason Lilleen kevätkaudeksi 2016.


title: Marcos Lopes

text: Lopes on pelannut useissa Portugalin ikäkausimaajoukkueissa. Hän kuului EM-hopeaa saaneeseen Portugalin alle 19-vuotiaiden maajoukkueeseen 2014.


title: Ubuntu Touch

text: Ubuntu Touch on älypuhelimille suunniteltu käyttöjärjestelmä, jota kehittää Canonical Ltd. Ubuntu Phone pohjautuu Ubuntu-tietokonekäyttöjärjestelmään. Ubuntu Phone -puhelin toimii täysverisenä tietokoneena kytkettäessä se telakkaan ja näyttöön. Käyttöjärjestelmä julkaistiin 2. tammikuuta 2013 ja sitä esiteltiin CES 2013 -tapahtumassa 8.–11. tammikuuta 2013.